2020-03-31 14:15 173 جار بینراوە کۆمێنت\nبەشی سی‌و یەكەم\n(پەروەردەو زانكۆ و پەیمانگاكان هێشتا لەئاستی زانستی نین)\nزانست‌و ماتماتیك‌و فێربونی كۆمپیوتەر، بێ جیاوازی پێكهاتەكان، خەمێكی گەورەی سەرۆكی سەنگاپورە بووە. بەڵكو ئەم وڵاتەی لەجیهانی سێهەمەوە، بۆ جیهانی یەكەم، تەنها بە زانست‌و بیركردنەوەی ستراتیژی دونیاگەرایی، پێگەیاندووە، ئەركە دونیاییەكانی وەكو خۆی‌و ئەركە ئاینیەكانیشی وەكو خۆی راپەڕاندووە. ئەو سەرۆكی دونیایی بووە، بۆیە، زانستی كردۆتە بناغەی بیركردنەوەی. لەم روەوە دەركی بە مەترسی دواكەوتنی خوێندكارانی (مەلاوی) لەڕووی زانیاری‌و ماتماتیك كردووە، بۆیە دەنوسێ: "گرفتێكی دیكەی رەگەزەكان، خستمیەوە پەژارەوە، ئەویش دواكەوتنی شورەییانەی خوێندكارە (مەلاویەكان) بوو، لە زانیاری‌و ماتماتیكدا. بڕیارمدا، ئەم جیاوازییە بۆ ماوەیەكی درێژ لە تاقیكردنەوەكاندا نەشارمەوە. ساڵی 1981 لە ئۆفیسی خۆمدا بە نهێنی لەگەڵ سەرانی تایفەی مەلاویەكان، بە راشكاوی لەسەر ئەو خوێندكارە مەلاویانە قسەم كرد، كە ئاستی زانستییان ناگاتە پلەی پێویست‌و بەبێ هەست برینداركردن، قسەم لە چارەسەركردن بۆ كردن".(ل271)\nلەم دانیشتنەدا، بە ئامار سەلماندویەتی خوێندكارانی مەلاوی، لەچاو خوێندكارانی نەتەوەكانی تردا، دواكەوتون. سەرەنجام ئەمەی خوارەوەی لێكەوتۆتەوە:\n"ساڵی 1982 سەرانی مەلاویەكان، بە پشتیوانی حكومەت، ئەنجومەنی فێركاری خوێندكارە مەلاویە موسڵمانەكانیان پێكەوە نا. هەروەكو چۆن مزگەوتەكانمان بەكۆمەڵ بونیات نا بۆیان، حكومەت شوێنی بۆ ئەنجومەنەكە تەرخان كرد. نوێنەرانی پەرلەمان‌و حیزبی گەل‌و ئەدیب‌و نوسەر لەناویاندا كەوتنە كار. لە هەر كرێكارێكی مەلاوی (50 سەنت)مان مانگانە كۆمەك وەردەگرت بۆ چالاكیەكانی ئەنجومەنەكە. حكومەتیش بەرامبەر هەر دۆلارێك، دۆلارێكی كۆمەك دەكرد".(هەمان لاپەڕە)\nلەمبارەوە دەڵێ: "هاوڕێكانم ئەم سیاسەتەی منیان بەدڵ نەبوو. بەڵام من دەمزانی بەرپرسەكانی چینی‌و هیندی وەكو سەرانی مەلاوی ناتوانن بگەنە خوێندكارەكانیان".\nبەجوانی رونیدەكاتەوە كە: "بیروكراسیەكان ناتوانن بەهەمان ئاستی دڵسۆزی‌و پەیوەندی پتەوی باوك‌و دایكانی مەلاویەوە، كاریگەریان هەبێ. ئەم كێشە شەخسی-ویژدانیە، كە كاریگەری هەیە لەسەر رەگەزو خێزان، تەنها سەرانی بنەماڵەكانیان پێیان دەكرێ".(ل272)\nئەمەیە قوڵبونەوە لە ناخ‌و، ویژدانی پێكهاتەی جیاواز. هەر ئەم قوڵ تێگەیشتنە لەڕووی سایكۆلۆژی‌و كۆمەڵایەتی‌و داب‌و نەریتەوە، دەتوانێ بەرنامەی سەركەوتوو، بۆ گۆڕانكاری سەربخات. نەك پەراوێزخستنی رەگەزە جیاوازەكان. دیقەت بدرێ لەمبارەوە چی لێهاتووە: "بەگوێرەی خوێندنی باڵای سێهەمەوە بۆ ماتماتیك‌و زانیاری (1995) خوێندكارە مەلاوییەكان پلەی بەرزتریان لە تێكڕایی نمرەی مامناوەنجی جیهانی هێنا. كچە مەلاویەك بەپلەی نایاب لە زانكۆی بیركلی-كالیفۆرنیا، لە ئەدەبی ئینگلیزیدا هێنا. مەلاویەكی دیكە پلەی یەكەمی لە زانكۆی سەنگاپورە هێناو میدالیای ئاڵتونی پَبەخشرا. هەروا.. ژمارەیەكی زۆرمان لە بەڕێوبەرانی كۆمپانیا فرە ناسنامەكان، راوێژكارانی تەكنەلۆژیایی‌و زانیاری، بەڕێوەبەری بانك، ئەندازیاران، پارێزەران، پزیشكان..تاد، ئەمانە لە چینی ناڤینی پەرەسەندوی وڵاتن".\nئەمەیە، پێشكەوتن‌و ئەمەشە دووربینی سەركردەو سەرۆك.\nهەزار دروشم‌و گوتاری بریق‌وباق، بەرنامەیەكی بچوكی زانستی‌و زانیاری ناهێنێ..\nئاسانە، روحی مرۆڤ لێوان لێو بكرێ، لە تایفەگەری‌و داب‌ونەریتی دواكەوتوو، یان ئەندێشەی كۆنەپەرستی، چونكە، هیچی ئەوانە خوێنەواریەكی ئەوتۆیان ناوێ. كۆلكە خوێنەواری تایفەگەر، دەتوانێ مێتكلی كۆمەڵایەتی-تایفەگەری دروست بكات‌و بیری سەدەكانی ناوەڕاست بپارێزێ.. بەڵام زانست‌و زانیاری‌و ماتماتیك، تەنها بە گۆڕینی فەلسەفەی پەروەردەو پسپۆڕو پەیمانگا‌و زانكۆی پێشكەوتوو دەكرێ..ئەویش بناغەكەی دەبێ زانستە سروشتیەكان بێ.. نەك زاڵكردنی زانستی مرۆیی بەسەر زانستی سروشتی، مەخابن، لەكوردستاندا، تا ئێستا وایە. كەمترین بڕوانامەی زانستی‌و زۆرترین بڕوانامەی مرۆیی هەیە. خۆشبەختانە (ئای.تی) خەریكە، لە هەندێك روەوە قەرەبوی ئەو هەڵدێرە پەروەردە كۆمەڵایەتییەو پەروەردە دەكاتەوە!\n2021-01-10 17:59 46 جار بینراوە\n2021-01-04 17:39 45 جار بینراوە\n2020-11-21 13:11 87 جار بینراوە\n2020-11-15 12:13 64 جار بینراوە\n2020-11-11 16:56 74 جار بینراوە\n2020-10-29 23:00 92 جار بینراوە\n2020-10-03 13:57 93 جار بینراوە\n2020-09-15 12:58 90 جار بینراوە\n2020-09-12 21:05 85 جار بینراوە\n2020-09-08 14:56 113 جار بینراوە\n2020-08-30 15:14 78 جار بینراوە\n2020-08-20 17:56 123 جار بینراوە\n2020-08-18 16:54 103 جار بینراوە\n2020-07-05 18:11 132 جار بینراوە\n2020-06-11 12:03 153 جار بینراوە\n2020-06-01 23:39 214 جار بینراوە\n2020-05-31 23:25 162 جار بینراوە\n2020-05-31 15:28 142 جار بینراوە\n2020-05-30 15:11 172 جار بینراوە\n2020-05-17 23:51 173 جار بینراوە\n2020-05-17 19:39 174 جار بینراوە\n2020-05-16 17:23 156 جار بینراوە\n2020-05-14 15:32 155 جار بینراوە\n2020-05-14 10:56 166 جار بینراوە\n2020-05-11 14:30 142 جار بینراوە\n2020-05-10 00:09 153 جار بینراوە\n2020-05-09 22:56 176 جار بینراوە\n2020-05-09 18:18 137 جار بینراوە\n2020-05-09 14:26 149 جار بینراوە\n2020-05-07 20:07 280 جار بینراوە


حیزبى كوردى و گرفتى تاك – Denegkan\nحیزبى كوردى و گرفتى تاك\nbyڕێبوار\tJanuary 10, 2008\tگشتی\nڕێبوار ڕه‌زا چوچانى……\nبۆ قسه كردن له‌سه‌ر گرفته‌كانى تاك، پێویسته هه‌ڵوه‌سته له‌سه‌ر هه‌ندێك كێشه‌ى ئاڵۆز بكه‌ین، كه حیزبه كوردیه‌كان بۆ تاكه‌كانیان دروست كردووه‌و پێویسته له‌سه‌ریان ساغیان بكه‌نه‌وه‌و له نێویاندا خۆیان یه‌كلاى بكه‌نه‌وه، چونكه تا ئێستا حیزبه‌كانى ئێمه نه ئه‌وه‌تا پێمان بڵێن كه ئه‌وان كه‌ناڵى په‌ره پێدانى ترادسیۆنه خێڵه‌كى و دۆگماییه‌كانن، وه نه‌ئه‌وه‌تاش خۆیان له‌گه‌ڵ مه‌ده‌نییه‌تدا یه‌كانگیر بكه‌ن، به‌ڵكه حیزبى كوردى له ماوه‌ى ئه‌زمونى مێژوویى خۆیان له ناو ئه‌و كه‌ناڵه نا شه‌فافانه‌ى كه له به‌ر ده‌ستیاندایه جۆره تێكه‌ڵیه‌كیان دروست كردووه، كه تێگه‌یشتن له باره‌یانه‌وه زه‌حمه‌ته‌و ناتوانرێت به ئاسانى په‌رده له سه‌ر ڕه‌هه‌نده شاراوه‌كانیان هه‌ڵبماڵرێت و نهێنى خوێندنه‌وه‌یان بۆ كۆمه‌ڵگاو ئایدیۆلۆژیاو چۆنێتى كارى ڕێكخراوه‌ى و حیزبایه‌تى لاى ئه‌وان بزانرێت و تا به‌بێ په‌رده بزانین كه ئه‌وان چۆن مامه‌ڵه له‌گه‌ڵ پرۆژه‌و ئایدیۆلۆژیاكانى خۆیان ده‌كه‌ن، چونكه تا ئێستا نه‌یانتوانیوه خوێندنه‌وه‌كانى خۆیان بۆ ئه‌م ڕه‌هه‌ندانه به ئاشكرا ڕاگه‌یه‌نن، له هه‌مانكاتدا شه‌رلێشواندنێكیان دروست كردووه بۆ خۆیان و بۆ كۆمه‌ڵگایش كه ناتوانن به ئاسانى لێى ده‌رباز ببن.\nتاكه‌كانى ئه‌م كۆمه‌ڵگایه هه‌میشه له ته‌نگه‌ژه‌یه‌كى ده‌رونى و له ململانێیه‌كى بێ مه‌ودادان له‌گه‌ڵ ده‌وروبه‌ره‌كه‌یاندا و ناتوانن هیچ كاتێك خۆیان له‌و ململانێیه قوتار بكه‌ن، چونكه واقیعى كوردستان وه‌هایه كه هه‌میشه له ناو كۆمه‌ڵێك كێشه‌ى جۆراو جۆردا خه‌ریكى به‌رێكردنى ژیان و به‌رهه‌مهێنان وپه‌روه‌رده كردنى مرۆڤگه‌لێك بێت، كه‌هه‌ر له سه‌ره‌تاى درككردنیان به‌ژیانه‌وه له ناو كۆمه‌ڵێك ته‌نگه‌ژه‌ى ده‌رونى جۆراو جۆردابن و تا كۆتاى ژیانیشیان كاریگه‌رى سلبى به سه‌ریانه‌وه بهێڵێته‌وه‌و خه‌ریكى بونیاتنانى مێژوویه‌ك بن كه تیكڕاى مه‌ینه‌تیه‌كانى خۆیانى تێدا بنوسنه‌وه، تا له داهاتودا هه‌موو لایه‌ك بزانن كه مرۆڤایه‌تى له‌م كۆمه‌ڵگایه‌دا چۆن ڕوبه‌ڕوى دنیایه‌ك فه‌زاحه‌ت بوه‌ته‌وه‌و چۆن له‌ناو دنیایه‌ك ناعه‌داله‌تیدا ڕوبه‌ڕوى كوشتنى رۆح و به‌ها مرۆڤایه‌تیه‌كان بوه‌ته‌وه، ژینگه رۆڵێكى كاریگه‌رى هه‌یه له‌سه‌ر لایه‌نى ده‌رونى مرۆڤ، چونكه هه‌میشه مرۆڤ به پێى گه‌شه‌سه‌ندنى ئه‌و ژینگه‌یه‌ى تێیدا ده‌ژى گه‌شه ده‌كات، مرۆڤێك له ناو ژینگه‌یه‌كى پڕ له ترس و گومان و گرتن و كوشتن و شه‌ڕو شۆڕو گرژیدا گه‌شه‌ى كرد، هیچ گومانێكى تێدا نییه كه له لایه‌نى ده‌روونییه‌وه له ناو قه‌له‌قییه‌كى به‌رده‌وامدا ده‌بێت و ئه‌م قه‌له‌قییه‌ش ره‌نگدانه‌وه‌ى خۆى ده‌بێت به‌سه‌ر كارو كرده‌وه‌كانییه‌وه و له دیدگاى جیاوازه‌وه خوێندنه‌وه‌ى بۆ ڕه‌هه‌نده ئه‌خلاقى و كۆمه‌ڵایه‌تیه‌كانیش ده‌بێت، بۆیه هه‌ڵه‌یه‌كى مه‌عریفیه ئه‌گه‌ر بڵێین فه‌راهه‌مبونى ئازادى له كوردستاندا له‌م چه‌ند ساڵه‌ى ڕابردوودا بوه‌ته هۆى پێگه‌یاندنى مرۆڤى ته‌ندروست، چونكه تا ئیستاش نه‌توانراوه خوێندنه‌وه‌یه‌كى فیكرى و ریشه‌یى و قوڵ بكرێ بۆ ئازادى، كه تێگه‌یشتنێكى گشتى دروست بكات و هه‌موو تاكێك له ماناو ده‌لاله‌ته‌كانى ئازادى تێبگات و له چوارچێوه‌ى ئه‌و سیسته‌مه‌ى كه به‌رێوه‌ى ده‌بات ماف و ئه‌ركه‌كانى خۆى بناسێت و ده‌ستیان پێوه بگرێت و ته‌جاوزى سه‌ر مافى كه‌سانى تر نه‌كات، به پێچه‌وانه‌وه‌ش كه‌سیش ته‌جاوزى سه‌ر مافى ئه‌م نه‌كات، تا ئێستا نه‌ك ئه‌م خوێندنه‌وه‌یه نه‌كراوه به‌ڵكه رێگه‌شیان نه‌داوه كه ئازادى به‌ره‌نجامه‌كانى خۆى ببه‌خشێته مرۆڤایه‌تى، وه له زۆر حاڵه‌تیشدا ئازادى بۆ خۆى هه‌میشه له‌ژێر هه‌ڕه‌شه‌ى تیاچوندا بووه‌و زۆرجارانیش تێنه‌گه‌یشتن له ماناو ده‌لاله‌ته‌كانى ئازادى وه‌ها ڕه‌وشێكى خولقاندووه، كه مرۆڤ رقى له ووشه‌ى ئازادیش ببێته‌وه.\nله فه‌زایه‌كدا كه ئازادى په‌ڕ وباڵى كراو قه‌تیس كرا له هه‌ندێك ماناى بچوكداو نه‌توانرا پێناسه‌یه‌كى گشتگیر بكرێت بۆ ئازادى و، نه‌توانرا بنه‌ماو مه‌بده‌ئه‌كانى ئازادى شرۆڤه بكرێت، له هه‌مانكاتدا هه‌وڵدرا بۆ كوشتنى ئازادى به پێچه‌وانه كردنه‌وه‌ى ئازادى و نغرۆ كردنى ماناو ده‌لاله‌ته‌كانى، ئیتر ڕه‌وشێك دروست ده‌بێت كه زه‌مینه سازى ده‌كات بۆ دروست بوونى سته‌مكارى و به كۆمه‌ڵێك پاساوى پڕ و پوچیش شه‌رعیه‌ت به‌و سته‌مكارییه ده‌درێت، كه مرۆڤ هه‌میشه له ناو مشتومڕێكى به‌رده‌وامى ده‌روونیدا ده‌بێت تا بتوانێت توخمه سه‌ره‌كییه‌كانى ئه‌و ده‌سه‌ڵاته دیارى بكات و بزانێت كه ئایه ده‌سه‌ڵاتێكى سته‌مكاره یان نا؟\nهه‌تا ئێستاش لاى ئێمه ئازادى بچوككراوه‌ته‌وه بۆ ئه‌وه‌ى كه خۆشبه‌ختانه ناهێڵن به زۆر بمانبه‌ن بۆ سه‌ربازى له فاوو ناوچه‌كانى ترى عێراق و، دیموكراسى وا پێناسه ده‌كرێت كه رێگه‌مان ده‌ده‌ن له چایخانه‌كاندا ره‌خنه بگرین و له ده‌ره‌وه‌ى چایخانه‌كه‌یش ئازادى قسه كردن و نوسینمان هه‌بێت به زمانى كوردى !!! ،به‌ڵام ئایه به‌ته‌نیا ئه‌مه كافییه بۆ ماناداركردنى ئازادى و چه‌سپاندنى بنه‌ماكانى ئازادى ،ئایه ته‌نیا ئه‌وه مافى هاونیشتیمانیانه له چوار چێوه‌ى سیسته‌مێكى دیموكراسیدا كه هه‌میشه بانگه‌شه‌ى بۆ ده‌كه‌ین و ده‌ڵێین سیسته‌مى حوكمڕانى ئێمه نمونه‌ى دیموكراسییه‌ته له ناو چه‌كه‌دا و خه‌ڵكى به‌خیلیمان پێده‌به‌ن، نه‌بونى بچوكترین مافى سه‌ره‌تایى بۆ هاونیشتیمانییان و نه‌بونى ئازادى بیروڕا له نێو سیسته‌مى هه‌رده‌سه‌ڵاتێكدا، كافى نییه بۆ ئه‌وه‌ى بڵێین ئه‌و سیسته‌مه سیسته‌مێكى حوكمڕانى دیموكراسى نییه و تا سه‌ر ئێسقان پێچه‌وانه‌ى ئازادییه‌و له زۆر حاڵه‌تیشدا دژایه‌تى كرانه‌وه‌و به مه‌ده‌نى بوونى كۆمه‌ڵگاو به دیموكراسیبوونى سیسته‌مى ده‌سه‌ڵاته‌كه‌شى ده‌كات، له‌كاتێكدا كه بانگه‌شه‌ى ئازادى و دیموكراسى ده‌كرێت و به‌ڵام هه‌ر ئه‌وانه‌ى كه ئه‌م بانگه‌شه‌یه ده‌كه‌ن و گوێچكه‌كانیان پڕ كردووین له دروشمگه‌لى مه‌ده‌نیه‌ت و دیموكراسى و مافى مرۆڤ و …..تاد، كه‌چى هه‌ر ئه‌مانه هه‌وڵى ده‌ست به‌سه‌رداگرتنى ئازادى ڕاده‌ربڕین و ئازادییه سه‌ره‌تاییه‌كانى مرۆڤ ده‌ده‌ن و ده‌یانه‌وێت هه‌مووان كۆپى یه‌كبن و رێبه‌رانى رۆشنبیریش ئه‌وانه بن كه له رووى رۆشنبیرى و دنیابینیه‌وه كڵۆڵترین مه‌خلوقى ئه‌م سه‌ر زه‌مینه‌ن ، ده‌سه‌ڵاتێك كه نه‌یتوانیوه بچوكترین ماف بۆ هاو نیشتیمانیان فه‌راهه‌م بكات، به‌ڵام له‌به‌رانبه‌ردا بۆ مرۆڤگه‌لێكى دیاریكراو هه‌موو شتێك به ره‌واببینێت هه‌ر له ڕه‌فاهییه‌تى ژیانه‌وه بگره تا گوێنه‌دان به به‌ها گشتییه‌كانى كۆى كۆمه‌ڵگایه‌ك، ئیتر نازانین شێوه‌ى ئه‌م ده‌سه‌ڵاتانه به‌چى بچوێنین و چ پێناسه‌یه‌كى بۆ بكه‌ین تا پڕ به پێستى خۆى بێت، ئاماده نه‌بوونى به‌رپرسه باڵاكانى ده‌سه‌ڵات كه به ڕاشكاوانه وه‌ڵامى رۆژنامه‌نوسێك بداته‌وه ، كافى نییه بۆ ئه‌وه‌ى بڵێین شه‌فافیه‌ت و باسكردن له شه‌فافییه‌تى نێوان ده‌سه‌ڵات و خه‌ڵك له وه‌همێك زیاتر هیچى دیكه نیه، چونكه تا ئێستاش به‌رپرسه باڵاكانى لاى خۆمان ئاماده‌نین وه‌ڵامى رۆژنامه‌نوسانى خۆمان بده‌نه‌وه، جگه له‌و رۆژنامه‌نوسانه‌ى كه زۆرجار به پێى ته‌وجیهاتى خۆیان پرسیار ده‌كه‌ن و هێنده به ترس و شه‌رمه‌وه به‌رانبه‌ریان داده‌نیشن، مرۆڤ كه ده‌یانبینێت به‌زه‌یى پێیاندا دێته‌وه ، ئه‌گه‌ر ئه‌مه‌یش واقیعى په‌یوه‌ندى نێوان ده‌سه‌ڵات و خه‌ڵك بێت، ئه‌وا به بڕواى من باس كردن له شه‌فافیه‌ت له بێماناى و خۆ گێل كردن له به‌رانبه‌ر ڕاستییه‌كاندا زیاتر هیچ شتێكى ترى لێبه‌رهه‌م نایه‌ت و له‌وه به‌و لاوه‌ش هیچیتر نادات به ده‌سته‌وه، له هه‌مانكاتدا گوناهباركردنى ئه‌وانه‌ى كه ده‌یانه‌وێت موماره‌سه‌ى ئازادى ڕاده‌ربڕین بكه‌ن به تێكده‌ر، گوناهێكى گه‌وره نییه كه ده‌رهه‌ق به ئازادى و دیموكراسى ده‌كرێت و له خاچدانى ڕۆحییه‌تى ئازادى نیه به ده‌ست بكوژانى ئازادییه‌وه؟ ، لێره‌وه هه‌موومان ده‌گه‌ینه قه‌ناعه‌تێك تێكراى ئه‌وانه‌ى كه هه‌ر له خۆڕا پێناسه‌ى ئازادى و دیموكراسى و شه‌فافیه‌ت ده‌كه‌ن هێشتا زۆریان ماوه كه به ته‌واوه‌تى قودره‌تى ئه‌وایان هه‌بێت له ماناو ده‌لاله‌ته‌كانى ئازادى تێبگه‌ن و تا ئێستاش نه‌یانتوانیوه خوێندنه‌وه‌یه‌كى جدى بۆ واقیعى كۆمه‌ڵایه‌تى و سیاسى كۆمه‌ڵگاى كوردى بكه‌ن ، ئه‌مانه هێزگه‌لى وێرانكه‌رن و ئامانجیان كه‌وى كردنى كۆمه‌ڵگاو ته‌شه‌نه سه‌ندنى زیاترى به‌ربه‌ریه‌ته له ناو فه‌زاى كۆمه‌ڵایه‌تیدا.\nله كۆمه‌ڵگا داخراوه‌كاندا هه‌میشه هێزگه‌لێك ئاماده‌ن بۆ به‌ر په‌رچدانه‌وه‌ى ئه‌و هه‌وڵانه‌ى كه بۆ كرانه‌وه‌ى تێكڕاى ره‌هه‌نده‌كانى ژیان ده‌درێت، ئه‌مه‌یش بۆ ئه‌وه‌یه تا فه‌زایى كۆمه‌ڵایه‌تى غه‌رقى گرفته جه‌وهه‌رییه‌كانى پاشكه‌وتووى بێت، له‌و حاڵه‌ته‌شدا ئاڵۆزییه‌كى وا روو ده‌كاته كایه‌كانى ژیان كردن، كه مرۆڤ هێنده‌ى سه‌رقاڵى شته ڕووكه‌شیه‌كان بێت، هێنده نه‌توانێت له ڕه‌هه‌نده فیكرییه‌كانه‌وه تێرامان له واقیعى كۆمه‌ڵگاكه‌ى خۆى بكات، هێنده به پیرۆزییه‌وه له‌سه‌رووى خۆى ده‌ڕوانێت، هێنده ناتوانێت هه‌وڵى تێكشكاندنى پیرۆزییه‌كان بدات، بۆیه ئیتر پێوه‌رێكیش نامێنێت تا ئاستى هۆشیارى و رۆشنبیرى و چۆنێتى دنیابینى مرۆڤه‌كان دیارى بكات و، هه‌ر كه‌س له لایه‌ن خۆیه‌وه ده‌ست ده‌كات به هات و هاوارو له كایه‌ى رۆشبیریشدا ژاوه‌ژاو دروست ده‌كه‌ن و ژینگه‌ی رۆشنبیرى واپیس ده‌كه‌ن، كه مرۆڤ نه‌توانێت به ئاسانى ده‌نگه نه‌شازه‌كان جودا بكاته‌وه و سه‌ر لێشواندنێك دروست ده‌بێت، كه كایه فه‌رهه‌نگییه‌كان هێنده‌ى ده‌بنه كه‌ناڵى په‌خش كردنى جه‌هل و به‌ربه‌ریه‌ت، هێنده ناتوانن ببنه سه‌رچاوه‌كانى مه‌عریفه، تا ڕۆڵیان هه‌بێت له هۆشیار كردنه‌وه‌ى كۆمه‌ڵگاو هه‌نگاونان به‌ره‌و به مه‌ده‌نى كردنى ئاراسته‌كانى ژیانكردن، ئه‌م حاڵه‌ته‌ش كه سه‌رى هه‌ڵدا ئیتر له هه‌موو رویه‌كه‌وه كۆمه‌ڵگا به‌ره‌و داغانبوون ده‌ڕوات و سه‌رله‌به‌رى پێكهاته‌و دامه‌زراوه ژیارییه‌كانى به‌ره‌و هه‌ڵوه‌شاندنه‌وه‌و داڕمان ده‌ڕوات، كه هه‌ر هه‌موشیان حیزب لێیان به‌رپرسیاره، دواتر گرفته ده‌روونیه‌كانى تاك زیاتر ده‌بێت ، چونكه هه‌ست ده‌كات ئه‌م خاوه‌نى ده‌زگاگه‌لێكى به ناو فه‌رهه‌نگییه كه رۆژ به رۆژ غه‌رقى نه‌گبه‌تى و نه‌زانینى ده‌كه‌ن و هه‌میشه تێڕوانینه‌كانى بۆ ئازادى و دیموكراسى و هه‌تا لایه‌نه فه‌رهه‌نگیه‌كانیش، تێروانینێكى ته‌واو نابێت و هه‌میشه له نێوان پرسگه‌لێكدا به‌بێ وه‌ڵام ده‌تلێته‌وه، هۆكاره‌كه‌یشى ده‌گه‌ڕێته‌وه بۆ ئه‌وه‌ى كه هه‌موو ئه‌و باسگه‌ل و خوێندنه‌وانه‌ى ئه‌م له باره‌ى ئه‌و ڕه‌هه‌ندانه‌وه بیستوویه‌تى، زۆر جیاوازه له‌گه‌ڵ ئه‌سڵى مه‌سه‌له‌كاندا.\nحیزبى كوردى و گرفتى شوناس\nله لایه‌كى تره‌وه نه بونى كارى رێكخراوه‌یى و حیزبایه‌تى مۆدێرن لاى حیزبه كوردییه‌كان واى كردووه كه ته‌نگه‌ژه ده‌رونیه‌كانى مرۆڤ له‌م كۆمه‌ڵگایه‌دا به به‌رده‌وامى بمێنێته‌وه، چونكه خودى ئه‌و حیزبانه‌ش له‌ناو كۆمه‌لێك گرفتى گه‌وره‌دان و تائێستا نه‌یانتوانیوه شوناسى ڕاسته‌قینه‌ى خۆیان بدۆزنه‌وه‌و هه‌میشه له‌نێوان كۆمه‌ڵێك دروشمى وه‌همیدا خه‌ریكى هه‌ڵخه‌ڵه‌تاندنى خۆیان وكۆمه‌ڵگان و نه‌یانتوانیوه به پێى ئه‌و دروشمه زه‌به‌لاحانه‌ى كه هه‌ڵیانگرتون، كارى رێكخراوه‌یى و حیزبایه‌تى خۆیان به‌ڕێوه به‌رن.\nیه‌كێك له گرفته جه‌وهه‌رییه‌كانى حیزبه كوردیه‌كان( به‌ناو عه‌لمانیه‌كانیان ) نه‌بوونى جورئه‌تى خۆ یه‌كلاى كردنه‌وه‌یه له نێوان دوو ته‌وژمى دژ به یه‌كدا، كه ئه‌مه‌یش ڕه‌نگه زۆرجاران گرفت دروست بكات بۆ دروست بونى تیگه‌یشتنێكى كامڵ لاى تاكى كورد بۆ واقیعى حیزبایه‌تى له كۆمه‌ڵگاى كوردیداو وه له هه‌مانكاتدا ده‌رخه‌رى كه‌متوانایى حیزبه كوردییه‌كانیشه له ئاست گۆڕانكارییه‌كاندا، كه له توانیاندا نیه گۆرانى جه‌وهه‌رى دروست بكه‌ن و كۆمه‌ڵگا له پێكهاته‌یه‌كى سونه‌تى و مه‌زهه‌بى و خێڵه‌كی و داخراوه‌وه، بگۆڕن بۆ كۆمه‌ڵگه‌یه‌كى كراوه‌و شه‌فاف و مۆدێرن، تا له‌گه‌ڵ پێشكه‌وتنه‌كانى سه‌رده‌مدا یه‌كانگیربێت و له‌گه‌ڵ ئه‌و ته‌وژمه به هێزانه‌ى كه ئه‌مڕۆ ته‌واوى جیهانى به‌ره‌و قۆناغێكى نوێ بردوه‌و مرۆڤایه‌تیشیان روبه‌روى كۆمه‌ڵێك تێفكرین كردۆته‌وه كه ئیتر پێویسته وازبهێن له تێروانین و بیركردنه‌وه‌ى كۆنكرێتى، تا هه‌میشه به‌رز ڕاگرتنى به‌هامرۆڤایه‌تیه‌كان و كرانه‌وه‌و به مه‌ده‌نیبوونى زیاترى كۆمه‌ڵگاكان له سه‌رووى هه‌موو كارو كرده‌وه‌كانیانه‌وه بێت، به‌ڵام تا ئێستا حیزبه‌كانى لاى خۆمان نه‌یانتوانیوه له نێوان دوو هه‌وڵدا خۆیان یه‌كلاى بكه‌نه‌وه، هه‌وڵێكیان بۆ مانه‌وه‌ى ئه‌و ترادسیۆنه‌ى كه ئیدامه به داخرانى كۆمه‌ڵگا ده‌دات و هه‌میشه هه‌وڵى به‌رز ڕاگرتنى پێكهاته خێڵه‌كییه‌كان و ده‌زگا سونه‌تیه‌كان ده‌دات، هه‌وڵێكیش بۆ كرانه‌وه‌ى كۆمه‌ڵگاو به مه‌ده‌نیبونى تێكڕاى ده‌زگاو دامه‌زراوه‌كانیه‌تى، ئه‌م حاڵه‌ته‌یش وا ده‌كات كه حیزبه‌كانى ئێمه هه‌میشه له‌نێوان دوو ته‌وژمدا خۆیان بهێڵنه‌وه‌و نه‌توانن ده‌ستبه‌ردارى هیچ كام له‌و ته‌وژمانه ببن، ته‌وژمێكیان ته‌وژمى دنیا ویستى و ده‌ست گرتنه به شته دنیایه‌كانه‌وه‌و گه‌ڕانه‌وه‌یه بۆ لاى شوناسه ڕه‌سه‌نه‌كانى خۆیان، كه ئه‌ویش عه‌لمانیه‌ت و بنه‌ماكانییه‌تى.\nیه‌كێك له خه‌سڵه‌ته دیاره‌كانى عه‌لمانیه‌تیش، وازهێنانه له بیرو باوه‌ڕه كۆنه‌كان و خۆ دور گرتنه له خورافیات و به باد كردنى ئه‌و ترادسیۆنانه‌یه كه ئیعتیبار بۆ ڕه‌هه‌ندى عه‌قڵانى ئینسان دانانێن و هه‌میشه هه‌وڵده‌ده‌ن مرۆڤایه‌تى له‌سه‌ر یه‌ك بیروباوه‌ڕ و له سه‌ر یه‌ك ئاراسته‌ى تیفكرین هه‌مویان پێكه‌وه گرێ بده‌نه‌وه و بیانكه‌نه جه‌نگاوه‌رى ئه‌و بیر و باوه‌ڕانه‌ى كه‌تا هه‌نوكه‌ش زۆرترین مرۆڤیان له ده‌ورى خۆیان كۆ كردۆته‌وه، ئه‌وه‌یش به كۆمه‌ڵێك موژده‌ى دور مه‌ودا ده‌بێت، كه ئه‌و بیر و باوه‌ڕانه له ڕێگه‌ى تێكسته‌كانیانه‌وه ده‌یبه‌خشنه مرۆڤ و كۆمه‌ڵه مرۆڤێكیش زو ده‌كه‌ونه دواى ئه‌و به‌ڵێن و موژدانه‌ى كه ئه‌و بیرو باوه‌ڕانه پێیان ده‌به‌خشن، ئه‌مانه‌یش له زۆر حاڵه‌تدا ده‌بنه هۆكارى بڵاو بونه‌وه‌ى كه‌لتورى توندوتیژى و تیرۆر به‌رهه‌م ده‌هێنن، شوێن كه‌وتوانى تیرۆرزم ،ئه‌و دوژمنه سه‌ر سه‌خته‌ى كه ژیان و مرۆڤایه‌تیان تۆقاندووه‌و وه‌ك حاڵه‌تێكى خه‌ته‌رناكیش هه‌موو ده‌مێك هه‌ڕه‌شه‌ن بۆ سه‌ر ووجودى مرۆڤ و هه‌موو ده‌مێك هه‌وڵى دروست كردن و ئیدامه‌دانن به‌و هه‌ڕه‌شه‌یه تا هیچ كاتێك ئه‌وه‌نده‌ى مرۆڤ بیر له مه‌رگ و خۆدزینه‌وه له مه‌رگ و مه‌رگه‌ساته‌كانى تیرۆرزم بكاته‌وه، نیو هێنده نه‌توانێت بیر له گه‌شه سه‌ندنى زیاترى كۆمه‌ڵگاو ره‌وتى په‌ره‌سه‌ندنى ژیانى خۆى و ده‌وروبه‌ره‌كه‌ى بكاته‌وه، ئه‌وانه هێنده‌ى شوێن كه‌وتوانى ئه‌و موژده‌و به‌ڵێنانه‌ن كه ئه‌و بیر و باوه‌ڕانه پێیان ده‌به‌خشن، هێنده هه‌ڵگرى ئه‌و ململانێ فیكریانه نین كه‌له هه‌موو سه‌رده‌مێكدا له نێوان تێكڕاى فه‌لسه‌فه‌و ئاین و بیرو باوه‌ڕو ئایدۆلۆژییه‌كان به درێژاى مێژووى به‌شه‌ریه‌ت بوونى هه‌بووه، به‌ڵام تا ئێستا حیزبه عه‌لمانییه‌كانى ئێمه نه‌یانتواتیوه له نێوان ئه‌و هه‌موو دژ به یه‌كییه‌ى كه عه‌لمانیه‌ت و ترادسیۆنه سونه‌تییه‌كان هه‌یانه له‌گه‌ڵ یه‌كدا، خۆیان ساغ بكه‌نه‌وه‌و لایه‌كیان هه‌ڵبژێرن، تا ئێستاش دروشمگه‌لى حیزبه كوردییه‌كان له‌سه‌ر ووشه‌گه‌لێكى باق و بریق و زه‌به‌لاح و هه‌ڵخه‌ڵه‌تێنه‌رانه دروست بوون وه‌كو ئازادى و دیموكراسى و كۆمه‌ڵگاى مه‌ده‌نى و مرۆڤسالارى و………..هتد، به‌ڵام له بنه‌ره‌تدا هیچ جیاوازیه‌ك نابینیت، له نێوان حیزبه عه‌لمانیه‌كان و لایه‌نه فه‌نده‌مێنتالیزمه سونه‌تیه‌كان، چونكه هه‌ردوولایان كار كردى سه‌ره‌كیان هه‌وڵدانه بۆ مانه‌وه‌ى هه‌مان ترادسیۆنى دینى كه تا ئێستاش مرۆڤایه‌تى به هۆى باڵا بوونى ئه‌و ترادسیۆنانه‌وه دوچارى گرفتگه‌لێكى وه‌ها بووه‌ته‌وه كه‌تا كۆتاى ژیان ده‌رباز بوون لێى مه‌حاڵه، تا ئێستاش حیزبه عه‌لمانیه‌كانى لاى ئێمه‌و ده‌سه‌ڵاته عه‌لمانیه‌كه‌یان، له زۆر حاڵه‌تدا په‌نا بۆ مزگه‌وته‌كان ده‌به‌ن بۆ هۆشیار كردنه‌وه‌ى ڕاى گشتى، تا ئێستاش وه‌زاره‌تى ئه‌وقاف و یه‌كێتى زانایانى ئاینى، كلیلى سه‌قامگیر بونى ئارامین و هه‌موو ده‌مێك ده‌بێت له ڕێگه‌ى ئه‌وانه‌وه‌و له‌و بڵندگۆیانه‌ى كه له به‌رده‌ستى ئه‌واندایه‌و له سه‌ر مناره‌ى مزگه‌وته‌كانه، به گوێى خه‌ڵكدا هاوار بكرێت، كه ده‌ست به ئارامییه‌وه بگرن و كه‌لتورى لێبورده‌ى زیندو بكه‌نه‌وه و كه‌لتوورى توندو تیژى فره بده‌ن، له كاتێكدا زۆربه‌ى ئه‌وانه‌ى كه په‌ره به تیرۆر ده‌ده‌ن و به ماناى كه‌لیمه تیرۆرستن، ده‌رچوى حوجره‌كانى مزگه‌وتن، لێره‌دا مه‌به‌ستم ئه‌وه نیه بڵێم مزگه‌وت كارخانه‌ى به‌رهه‌مهێنانى تیرۆرزمه، به‌ڵام ئه‌وه واقیعه كه دواى ده‌ستگیر كردنى بانده تیرۆرستیه‌كانى كوردستان، هه‌موویان دانیان به‌وه‌دانا كه له رێى مزگه‌وته‌وه یه‌كیانناسیوه‌و له رێگه‌ى مزگه‌وته‌وه تێكه‌ڵ به كارى تیرۆرستى بوون، له هیچ سیسته‌مێكى عه‌لمانى دونیادا نیه‌و نه‌بوه، كه له رێى ئاینه‌وه بانگه‌شه‌ى مه‌ده‌نیه‌ت و كه‌لتورى لێبورده‌ى بكرێت، چونكه دواجار نه‌ك ئه‌وه كارى دامه‌زراوه ئاینیه‌كان نیه، به‌ڵكه ئه‌و دامه‌زراوانه‌و كه‌سانى ناویشیان ئه‌و قودره‌ته‌یان نیه ئه‌و كاره بكه‌ن، بیریشمان نه‌چێت كه هه‌میشه هێزێكى ناوه‌كى له نێو ئاینه‌كاندا ئاماده‌ى هه‌یه بۆ ئه‌وه‌ى تێفكرینه‌كانى مرۆڤ به‌ره‌و ئاراسته‌ى توندوتیژى به‌رێت، وه‌ك دروشمه‌كانى (فه‌رمان به‌چاكه‌و نه‌هى له خراپه، وشه‌ى حه‌ڵاڵ و حه‌رام، جیهاد له پێناو خودا، كه ئه‌م حاڵه‌ته‌یان خوێندنه‌وه‌ى زیاتر هه‌ڵده‌گرێت، چونكه ووشه‌ى جیهاد بۆ خۆى یه‌كێكه له‌و هۆكارانه‌ى كه مرۆڤ به‌ره‌و ئاراسته‌ى توتدو تیژى ده‌بات، دواجار من پێم وانیه خودا پێویستى به جیهادى به‌نده‌كانى بێت تا په‌یامه‌كانى له سه‌ر زه‌میندا بمێنێته‌وه……..هتد) بۆیه حیزبى كوردى له ماوه‌ى دروستبونیانه‌وه هه‌تا ئێستاش نه‌یانتوانیوه خۆیان له‌و كێشه‌یه ڕزگار بكه‌ن، هه‌میشه حیزبى كوردى به چه‌په‌كانیشه‌وه خاوه‌نى دووڕون، رویه‌كیان به لاى ئاین و كه‌ناڵه‌كانى ، ئه‌مه‌یش دوو ئیحتیمال هه‌ڵده‌گرێت، ئیحتیمالێكیان ئه‌واتا كه ئه‌یانه‌وێت له رێگه‌ى ئه‌و كه‌ناڵانه‌وه كار له سه‌ر لایه‌نى عاتیفه‌ى كۆمه‌ڵگا بكه‌ن و زۆرترین ئه‌ندام له ده‌ورى خۆیان كۆ بكه‌نه‌وه، به‌بێ حساب كردن بۆ دروشمه زه‌به‌لاحه‌كانى خۆیان، وه ئیحتیمالى دووه‌میش ئه‌وه‌یه كه ڕه‌نگه سیاسیه‌كانى ئێمه هێشتا له ماناو په‌یامه‌كانى عه‌لمانیه‌ت تێنه‌گه‌یشتون و هه‌ر به زۆر شه‌ڕ به عه‌لمانیه‌ت ده‌فرۆشن، كه به‌بڕواى من، واقیعى ئه‌م مه‌سه‌له‌یه له ئیحتیمالى دوه‌مه‌وه زیاتر نزیكه، چونكه تا ئێستاش حیزبه عه‌لمانیه‌كانى كورد نه‌یانتوانیوه كاریگه‌ریه‌ك بنوێن، كه كۆمه‌ڵگا به‌ره‌و مه‌ده‌نى و كرانه‌وه به‌رن، به‌ڵكه له زۆر حاڵه‌تیشدا هه‌ر خودى حیزبه عه‌لمانیه‌كانى ئێره بۆ خۆیان له‌مپه‌ریان دروست كردوه له‌پێش ره‌وره‌وه‌ى پێشكه‌وتنه فه‌رهه‌نگى و كۆمه‌ڵایه‌تیه‌كان، تا هه‌موو ده‌م وه‌كو گه‌وره ترین هێزگه‌لى خاوه‌ن بنكه‌ى جه‌ماوه‌رى فراوان خۆیان مانیفێست بكه‌ن، وه ڕوویه‌كیشیان ئیدیعا كردنى ئه‌م حیزبانه‌یه بۆ مه‌ده‌نیه‌ت و كرانه‌وه‌ى كۆمه‌ڵگاو به دیموكراسى كردنى داووده‌زگاكانیه‌تى، كه ناتوانن هیچ كاتێك له ئاست دروشمگه‌له زه‌به‌لاحه‌كانیان بن بۆ ئه‌م ڕه‌هه‌ندانه، ئه‌مه‌یش ره‌شبینى لاى تاكى ئه‌م كۆمه‌ڵگه‌یه دروست ده‌كات و واده‌كات هه‌میشه خه‌ڵك بێئومید بێت له‌وه‌ى كه گۆراِنكارى و پێشكه‌وتن له فه‌زاى كۆمه‌ڵایه‌تیدا بتوانێت خۆی بسه‌پێنێت، هه‌تا حیزبه كوردیه‌كانیش خۆیان له‌و كێشه‌یه قوتار نه‌كه‌ن وخۆیان یه‌كلایى نه‌كه‌نه‌وه، ناتوانن باس له گۆڕان و به مه‌ده‌نى بونى كۆمه‌ڵگا بكه‌ن، چونكه مرۆڤ ده‌توانێت گه‌وره‌ترین تونڕه‌وى ئاینى بێت و به‌ڵام به پێناسه‌ى یه‌كێك له حیزبه عه‌لمانیه‌كانه‌وه به‌بێ كێشه موماره‌سه‌ى ئایدیاكه‌ى خۆى بكات، ئه‌مه‌یش كێشه‌یه‌كى گه‌وره‌یه‌و پێویستى به هه‌ڵوه‌سته له‌سه‌ر كردن و چاره‌سه‌ر كردن هه‌یه و پێویسته حیزبى كوردى چاوێك به دروشم و ئایدۆلۆژیه‌كانى خۆیاندا بخشێننه‌وه‌و بگه‌ڕێنه‌وه سه‌ر شوناسى ڕاسته قینه‌ى خۆیان.\nPrevious پاولۆس – بەشی سێهەم – ئازاد حەمە\nNext گۆڕان و پێوه‌ری بزووتنه‌وه‌کان بۆ ئاینده‌یه‌کی باشتر


پڕوپاگه‌نده‌ی هه‌ڵبژاردن له‌سه‌رقه‌برانه‌وه ده‌ست پێده‌كات | نیقاش\nپڕوپاگه‌نده‌ی هه‌ڵبژاردن له‌سه‌رقه‌برانه‌وه ده‌ست پێده‌كات\nله‌زۆربه‌ی شاره عێراقیه‌كاندا، به‌شێوه‌یه‌كی ناڕه‌سمی، پڕوپاگه‌نده‌ی هه‌ڵبژاردن له‌سه‌ر شه‌قام‌و له‌نێو زیندوه‌كانه‌وه ده‌ستی پێكردوه، به‌ڵام پێده‌چێت له‌شاره پیرۆزه‌كانی وه‌ك نه‌جه‌ف‌و كه‌ربه‌لا، نێو…\n27.01.2010 | نه‌جه‌ف\nله‌كاتێكدا گریان‌و قیژه‌و له‌خۆدانی كۆمه‌ڵی ئافره‌تی ره‌ش پۆش به‌دیار قه‌برێكی نوێوه تا ده‌هات به‌رزتر ده‌بوه‌وه، كۆمه‌ڵی گه‌نجی مێردمنداڵ كارتی پڕوپاگه‌نده‌ی چه‌ند كاندیدێكیان به‌سه‌ر هاوڵاتیانی نێو قه‌برستانی (وادی السلام)ی شاری نه‌جه‌ف دابه‌شده‌كرد، هه‌ندێكی تریشیان له‌گه‌ڵ دابه‌شكردنی شیرینیدا، وێنه‌ی كاندیده‌كانیان بڵاوده‌كرده‌وه.\nئێستا كه چه‌ند رۆژێكی كه‌م ماوه له‌به‌رده‌م كۆمسیۆنی باڵای هه‌ڵبژاردنه‌كان تاكو به‌شێوه‌یه‌ك ره‌سمی ده‌ستپێكردنی هه‌ڵمه‌تی پڕوپاگه‌نده‌ی هه‌ڵبژاردن رابگه‌یه‌نێت، حزب‌و ئیئتیلافه سیاسیه‌كان، به‌شێوه‌ی جیاواز، ده‌ستیان كردوه به‌پڕوپاگه‌نده‌كردن بۆ خۆیان، هه‌ندێكیشیان قه‌ره‌باڵغی سه‌ر قه‌برانیان به‌باشترین هه‌ل بینیوه بۆ ئه‌و هه‌ڵمه‌ته، وه‌ك قه‌برستانه‌كانی كه‌ربه‌لا (105 كم باشوری رۆژئاوای به‌غدا)و شاری نه‌جه‌ف (180 كم باشوری رۆژئاوای به‌غدا)، به‌تایبه‌ت له‌مانگی موحه‌ره‌م كه یه‌كێكه له‌مانگه پیرۆزه‌كانی موسڵمانان، له‌وه‌ش تایبه‌ت تر، رۆژانی پێنجشه‌ممه‌و هه‌ینی كۆتایی هه‌موو هه‌فته‌یه‌كه.\nقه‌برستانی (وادی السلام)ی شاری نه‌جه‌ف، كه مێژوه‌كه‌ی ده‌گه‌ڕێته‌وه بۆ زیاتر له 1400 ساڵ له‌مه‌وبه‌ر، ئێستا بوه‌ته گۆڕه‌پانێكی گه‌رمی پڕوپاگه‌نده‌ی هه‌ڵبژاردن، به‌تایبه‌ت كه گه‌وره‌ترین قه‌برستانه له‌دنیادا، چونكه زیاتر له هه‌زار ساڵه خه‌ڵكی شیعه مه‌زهه‌ب مردوه‌كانیان له‌ناوخۆی‌و عێراق‌و وڵاتانی وه‌كو ئێران، هیندستان، پاكستان، ئه‌فغانستان، كوێت‌و لوبنان، له‌م قه‌برستانه ده‌نێژن، ئه‌مه له‌كاتێكدایه له‌مه‌زهه‌بی شیعه‌دا ئه‌و پارچه زه‌وییه (وادی السلام) به‌به‌شێك له‌به‌هه‌شتی عه‌ده‌ن ده‌ناسرێت.\nحه‌مید عبدولسه‌تار، یه‌كێكه له‌وانه‌ی گرنگی به‌مێژوی ئه‌و قه‌برستانه ده‌ده‌ن‌و لێكۆڵینه‌وه‌ی زۆری له‌و باره‌یه‌وه هه‌یه. عه‌بدولسه‌تار ناڕه‌زایی خۆی ده‌رده‌بڕێت له‌به‌كارهێنانی قه‌برستانه‌كه‌و سه‌ردانی كه‌س‌وكاری مردوه‌كان به‌مه‌به‌ستی پڕوپاگه‌نده‌ی هه‌ڵبژاردن.\nناوبراو له‌باره‌ی ئه‌م قه‌برستانه‌وه كه ملیۆنه‌ها مردوی تێدا شاردراوه‌ته‌وه، ئاشكرایده‌كات سه‌ره‌ڕای گۆڕانی سیسته‌مه‌كانی حومڕانی‌و سه‌ركرده‌كانی عێراق، ئه‌م قه‌برستانه هه‌ر ماوه‌و به‌درێژایی مێژوو، به‌چه‌ندین شێوه‌و مه‌به‌ستی جیاواز، ئه‌م قه‌برستانه به‌كاهێنراوه.\nعه‌بدولسه‌تار ئاماژه به‌وه‌ده‌دات كه له‌سه‌رده‌می داگیركه‌ری به‌ریتانیادا، ژێرزه‌مینه‌كانی قه‌برستانی وادی ئه‌لسه‌لام بۆ شاردنه‌وه‌و حه‌شاردانی چه‌ك‌و ته‌قه‌مه‌نی راپه‌ڕینه‌كان به‌كارهێندراوه. دواتر‌و له‌سه‌رده‌می سه‌دام حسێندا، حزبی به‌عس زۆربه‌ی ژێرزه‌مینه‌كانی ئه‌م قه‌برستانه‌ی له‌راپه‌ڕینه‌كه‌ی ساڵ 1991دا ته‌قانده‌وه له‌ترس ئه‌وه‌ی نه‌بێته شوێنی خۆحه‌شاردانی چه‌كداران. دواجاریش‌و له‌كاتی ئه‌و شه‌ڕ‌و پێكدادانه‌ی له‌نێوان هێزه‌كانی هاوپه‌یمانان‌و هێزه‌كانی سوپای مه‌هدیدا له‌شاری نه‌جه‌ف رویدا، هێزه‌كانی ئه‌مه‌ریكا، له‌ساڵی 2004دا، ئه‌و قبرستانه‌یان بۆمباران كرد كه چه‌كداران خۆیان تێدا حه‌شاردابو.\nله‌ئێستاشدا‌و له‌باره‌ی سه‌رله‌نوێ به‌كارهێنانه‌وه‌ی قه‌برستانه‌كه بۆ پڕوپاگه‌نده‌ی هه‌ڵبژاردن، حه‌مید عه‌بدولسه‌تار ده‌ڵێت "ئه‌مه پێشێلكاری‌و ناڕێزییه به‌رامبه‌ر به‌گیانی مردوان‌و ئه‌و هاولاتیانه‌ی سه‌ردانی قه‌برستانه‌كه ده‌كه‌ن له‌ڕۆژه پیرۆزه‌كاندا".\nهه‌رچی له‌باره‌ی قه‌برستانی (الوادی الجدید)ی كه‌ربه‌لادا، هه‌ر كه ده‌چیته نێو قه‌برستانه‌كه‌وه، یه‌كسه‌ر دیمه‌نی ئه‌و گه‌نجانه سه‌رنجت راده‌كێشێت كه له‌ده‌روازه‌ی قه‌برستانه‌كه‌دا وه‌ستاون‌و به‌هه‌مان شێوه كارتی پڕوپاگه‌نده‌و ژماره‌و وێنه‌ی كاندیده‌كانیان هه‌ڵگرتوه‌و به‌سه‌ر ئه‌و هاوڵاتیانه‌دا دابه‌شی ده‌كه‌ن كه دێنه قه‌برستانه‌كه‌وه، هه‌ندێكی تریشیان به‌ناو قه‌برستانه‌كه‌دا ده‌گه‌ڕێن‌و شیرینی به‌سه‌ر هاوڵاتیاندا دابه‌شده‌كه‌ن كه به‌مه‌به‌ستی سه‌ردانی مردوه‌كانیان هاتون، به‌و هیوایه‌ی ده‌نگه‌كانیان مسۆگه‌ر بكه‌ن.\nجواد كه‌عبی كه یه‌كێكه له‌گۆڕهه‌رڵكه‌نه كۆنه‌كانی ئه‌م قه‌برستانه، بۆ نیقاشی رونكرده‌وه به‌كارهێنانی قه‌برستانه‌كان بۆ ئه‌م مه‌به‌سته كارێكی تازه نییه، چونكه كاندیده‌كانی هه‌ڵبژاردنی پێشوش پڕوپاگه‌نده‌یان له‌قه‌برستانه‌كاندا ده‌كرد، به‌تایبه‌ت كه جه‌ژنی قوربان كه‌وتبوه ماوه‌ی دیاریكراوی هه‌ڵمه‌تی هه‌ڵبژاردنی ئه‌نجومه‌نی پارێزگاكان‌و سه‌رقه‌بران زۆر قه‌ره‌باڵغ بو.\nكه‌عبی پێی وایه هه‌ڵبژاردنی سه‌رقه‌بران بۆ پڕوپاگه‌نده‌ی هه‌ڵبژاردن باشتره له‌شوێنه‌كانی تر، چونكه له‌ڕۆژانی بۆنه ئاینییه‌كاندا ژماره‌ی سه‌ردانیكه‌رانی قه‌برستانه‌كان ده‌گاته "سه‌دان هه‌زار هاوڵاتی كه له‌سه‌رانسه‌ری عێراقه‌وه هاتون".\nپڕۆسه‌ی پڕوپاگه‌نده‌كردنه‌كه له‌و سه‌رقه‌برانانه‌دا ته‌نها به‌دابه‌شكردنی كارتی پێناسی كاندیده‌كان‌و بڵاوكردنه‌وه‌ی ره‌سمه‌كانیان‌و شیرینی پێشكه‌شكردن نییه، به‌ڵكو سود له ماتۆڕه سێ تایه‌كانیش وه‌رگیراوه بۆ ئه‌و كاره به‌شێوه‌یه‌ك كه وێنه‌ی كاندیده‌كان‌و ژماره‌كانیانی پێوه‌هه‌ڵواسراوه‌و له‌كاتی هاتوچۆكردن‌و نه‌فه‌ر گواستنه‌وه‌دا به‌نێو قه‌برستانه‌كان‌و له‌گه‌ڵ لێدانی هۆڕندا، سه‌رنجی سه‌ردانیكه‌رانی قه‌برستانه‌كه به‌لای خۆیاندا راده‌كێشن.\nئیسماعیل حسێن كه خاوه‌نی یه‌كێك له‌و ماتۆڕانه‌یه بۆ نیقاشی ئاشكراكرد كه كاندیده‌كان ئه‌و ماتۆڕانه به‌كرێ ده‌گرن بۆ مه‌به‌ستی پڕوپاگه‌نده كردن. ناوبراو رونیشیكرده‌وه "به‌رامبه‌ر به‌پڕوپاگه‌نده كردن بۆیان، مانگانه 100 بۆ 150 هه‌زار دینار له‌و كاندیدانه وه‌رده‌گرین".\nسه‌ره‌ڕای بڵاوبونه‌وه‌ی ژماره‌یه‌كی زۆری ئه‌و گه‌نجانه‌ی به‌كاری پڕوپاگه‌نده‌كردنه‌وه سه‌رقاڵن له‌و گۆڕستانانه‌دا، به‌ڵام به‌شێكی زۆریان پێیان وایه كه ناتوانن به‌به‌رده‌وامی رای هاوڵاتیان بگۆڕن‌و ده‌نگه‌كانیان بۆ كاندیده‌كانی خۆیان مسۆگه‌ر بكه‌ن، چونكه زۆرێك له‌سه‌ردانی كه‌رانی قه‌برستانه‌كان، ته‌نها بۆ ئه‌وه‌ی رزگاریان بێت له‌ده‌ستی ئه‌و گه‌نجانه‌و سه‌رقاڵ بن به‌ڕێوشوێنه ئاینییه‌كانیان له‌سه‌ر قه‌بری كه‌س‌وكار، كارتی پڕوپاگه‌نده‌كه وه‌رده‌گرن‌و سه‌رێك راه‌وه‌شێنن به‌و مانایه‌ی كه ده‌نگ به‌و كاندیدانه ده‌ده‌ن.\nیه‌كێ له‌و ئافره‌ته یه‌ته‌مه‌نانه‌ی به‌مه‌به‌ستی سه‌ردانی كردنی گۆڕی مێرده‌كه‌ی هاتبو، وتی "من ئه‌و كارت‌و ره‌سمانه له‌هه‌مویان وه‌رده‌گرم‌و به‌هه‌مویان ده‌ڵێم ده‌نگتان پێده‌ده‌م، هه‌ر له‌به‌رچاوم ون ده‌بن، یه‌كسه‌ر كارته‌كان فڕیده‌ده‌م".\nئه‌وه‌شی وتی "نازانم چۆن رێده‌ده‌ن ئه‌مانه بێنه نێو قه‌برستانه‌كان، ئێمه به‌مه‌به‌ستی زیاره‌تكردنی كه‌س‌و كاره مردوه‌كانمان هاتوین، نه‌ك بۆ هه‌ڵبژاردنی كاندیده‌كان".\nله‌گه‌ڵ ئه‌مه‌شدا كه به‌شی زۆری سه‌ردانیكه‌رانی قه‌برستانه‌كان دژی بڵاوبونه‌وه‌ی ئه‌و دیارده‌یه‌ن، به‌ڵام هه‌ندێكی تریشیان كه نیقاش چاوی پێكه‌وتون، رای جیاوازیان هه‌بو به‌وه‌ی وتیان ئه‌و كارت‌و وێنانه هه‌ڵده‌گرن‌و له‌كاتی گه‌ڕانه‌وه‌دا ته‌ماشایان ده‌كه‌ن.


لایەنە سیاسییەكانی ھەرێم لە ھێرشی توركیا بۆ سەر رۆژئاوای كوردستان نیگەرانن\nلایەنە سیاسییەكان لە ھەرێمی كوردستان، دژی ئۆپەراسیۆنی توركیان بۆ سەر رۆژئاوای كوردستان و داوا دەكەن كێشەكان بە گفتوگۆ چارەسەر بكرێن.\nجه‌عفه‌ر ئیمینكی، ئه‌ندامی مه‌كته‌بی سیاسی پارتی دیموكراتی كوردستان ده‌رباره‌ی ئۆپه‌راسیۆنی سوپای توركیا بۆ سه‌ر رۆژئاوای كوردستان له وەڵامی كوردستان24 رایگەیاند "هه‌میشه دژی ئۆپەراسیۆنی له‌شكرین، جا له‌لایه‌ن هه‌ر وڵاتێكه‌وه بێت، هیوایشی خواست توركیا له ئه‌نجامدانی ئۆپەراسیۆنی سه‌ربازی پاشگه‌ز ببێته‌وه و رێگه‌ی دیالۆگ بگرێته‌به‌ر".\nھەر پەیوەست بە ھێرشەكەی توركیا بۆسەر رۆژئاوای كوردستان، سه‌عدی ئه‌حمه‌د پیره، ئه‌ندامی مه‌كته‌بی سیاسی یه‌كێتی نیشتمانی كوردستان نیگه‌رانی خۆیی ده‌ربڕی و ده‌ڵێ: "دوای ئه‌و هه‌موو كۆبوونه‌وانەی جنێڤ و ئاستانه، پرۆسه‌كه ده‌گه‌ڕێتەوە خاڵی سه‌ره‌تا و به‌مه‌ش كاره‌ساتێكی مرۆیی گه‌وره له ناوچه‌كه رووده‌دات".\n01 به‌رپرسێكی ئه‌مه‌ریكی: ده‌توانین ئینته‌رنێت بۆ ئێرانییه‌كان بگه‌ڕێنینه‌وه\n02 ئێریك ئه‌بیدال: نه‌ك بۆ ئه‌م وه‌رزه بۆ وه‌رزی داهاتوو ڤاڵڤێردی ده‌مێنێته‌وه\n04 لە رووداوێكی ھاتووچۆدا لە ھەولێر كەسێك گیانی لەدەستدا\n05 بەھای دۆلار لە بازاڕەكانی كوردستان\nشازده‌ی ئۆكتۆبه‌ر بوو، ڕۆژێك پێش ئه‌و كاره‌ساته، هه‌ردوو حیزبه گه‌وره‌كه‌مان له دووكان دانیشتن و به چه‌ندین سه‌عات گفتوگۆ پێكنه‌هاتن، كه‌چی یه‌كێكیان چووه ڕه‌شاد و له‌گه‌ڵ دووژمن به كه‌متر له سه‌عاتێك پێكهات!


وەزیری ناوخۆ: کاتژمێر ٦ بۆ ١٢ قەدەغەی هاتووچۆی تەواو جێبەچێ دەکرێت – Türkmen Basın Ajansı\n6 نیسان 2020 6 نیسان 2020 تـەبا\tکۆمێنت0 رێبەر ئەحمەد، وەزیری ناوخۆ، کۆڕۆنا،\nوەزیری ناوخۆی حکوومەتی هەرێمی کوردستانی عێراق رایگەیاند، لە سبەیەوە کاتژمێر ٦ی ئێوارە بۆ ١٢ی شەو قەدەەی هاتووچۆ بە تەواوی جێبەجێ دەکرێت.\nلەمیانی کۆنفرانسێکی رۆژنامەوانیدا رێبەر ئەحمەد، وەزیری ناوخۆی حکوومەتی هەرێمی کوردستانی عێراق ئاماژەی بەوە کرد کە قەدەغەی هاتووچۆی تەواو تا کاتژمێر ١٢ی ئەمشەو بەردەوام دەبێت.\nسەردێری وتەکانی وەزیری ناوخۆ:\nقەدەغەی هاتووچۆی تەواو کە بۆ ماوەی ٤٨ کاتژمێر راگەیەندرابوو، تا ١٢ شەو بەردەوام دەبێت.\nدابینکردنی پێداویستی گشت سێکتەرەکان رێوشوێنی بۆ دانراوە.\nدەسەڵاتی بریاردان دراوەتە پارێزگاکان و ئیدارەکان.\nلێژنەیەک پێکدێت بۆ لێکۆڵینەوە لە پەلاماردانی پزیشکێکی سلێمانی\nدەسەڵات دەدرێت بە پارێزگا و سەرپەرشتیاری ئیدارە سەربەخۆکان بە پێی ئەو خشتانەی کە پێشنیاریان کردووەلە کاتژمێر ١٢ی شەو تا ٦ی ئێوارە بە مەبەستی رێگەپێدان بە کردنەوەی ئەو شوێنە خزمەت گوزارییانەی کە پێویستن بۆ هاووڵاتییان و هاتووچۆکردنی ئۆتۆمبێلە خزمەتگوزارییەکان بە پێی پێویست.\nکاڵا و خۆراک لە کۆگاکان هەیە و نایەڵین نرخی شتومەک بەرز ببێتەوە.\nمیکانیزمێک دانراوە کە دواتر لەلایەن پارێزگارەکانەوە بڵاو دەکرێتەوە و رۆژانە هاتووچۆ بەپێی میکانیزمەکە لە نێوان کاتژمێر ١٢ی شەو بۆ ٦ی ئێوارە دەبێت.\nپلانمان بۆ خراپترین سیناریۆ داناوە.\n« لێژنەی باڵای رووبەڕووبوونەوەی ڤایرۆسی کۆڕۆنا: قەدەغەی هاتووچۆی ٤٨ کاتژمێر تا ئەمشەو کاتژمێر ١٢ دەبێت\nفەڕەنسا رێگایەکی پزیشکی کۆن لەسەر توشبووانی ڤایرۆسی کۆرۆنا تاقیدەکاتەوە »\nیڵدرم بۆ ئەمریکا: سیستمی بەرگری ئێس ٤٠٠ بژاردە نییە ناچارییە\n28 تشرینی دووه‌م 2017 تـەبا\t0\nووته‌بێژی ئه‌نجوومه‌نی ئاسایشی نه‌ته‌وه‌یی كۆشكی سپی: ره‌نگه تره‌مپ ته‌واوی ستراتیجی ئاسایشی نه‌ته‌وه‌یی نه‌خوێندبێته‌وه\n20 كانونی یه‌كه‌م 2017 تـەبا\t0\nنێیمار داسیلڤا: بیرم نەکردۆتەوە لە پاریس جیاببمەوە\n26 كانونی یه‌كه‌م 2017 26 كانونی یه‌كه‌م 2017 تـەبا\t0


لە کوشتنی کونسڵانەوە بۆ کوشتنی رۆشنبیران\n2016-01-18 [11:57 AM]\nنووسینی: ئازا حەسیب قەرەداخی\nکە تۆمارە دەنگییەکەی نەوشیروان مستەفا بڵاو بۆوە و ھەڕەشەکردنی بە کوشتنی کونسڵان و فڕاندنی ئەندازیارانی بیانی کەوتە بەر گوێی خەڵکی کوردستان، گۆڕانخوازان و دواعشەکانی ناو کوردستان وتیان ئەمە دروستکراوی پارتییە. بەڵام خۆ نامەکەی دلاوەری حاجی عوسمان فەرماندەی یەکینە چەکدارە نھێنییەکانی حەرەکەی گۆڕان بۆ ڕێکخەری گشتی کە پێی رادەگەیەنێ یەکینەکان ئامادەن بۆ راپەڕینی چەکداریی!!، حەقیقییە و پارتی دروستی نەکردووە؟!\nراگەیەنراوەکەی علی حەمە ساڵح و سۆران عمر کە داوای بەرپاکردنی پشێوی گشتی دەکەن، حەقیقییە و پارتی دروستی نەکردووە؟!\nخۆ بانگەوازەکەی سایتی ڕۆژ گول کە عبداللەی مەلا نوری و براکەی بەڕێوەی دەبەن و زمانحاڵی حەرەکەی گۆڕانە، بۆ کوشتنی ھەردوو مێدیاکار و رۆشنبیر ئازاد تۆفیق و سەرۆ قادر راستەقینەیە و پارتی ھەڵینەبەستووە؟!\nئەمانە و ھەزاران شتی دیکەی لەمجۆرە بانگەوازی فاشییانەن بۆ شەڕی ئەھلی و فەوزای گشتی و تەکفیر و تاوانی کوشتنی بە عەمد لەگەڵ سەبق و ئیسرار. ھاندەران و رێکخەرانی، ھەڕەشەکەران و جێبەجێکەرانی دیار و ناسراون و شوێن و ناونیشانیان زانراوە.\nبۆیە پرسیار دەکەم؛\nیەکەم: ئاسایشی سلێمانی بۆچی لە دلاوەری حاجی عوسمان بێدەنگە و ھیچ ناکات؟! خۆ ئەم کابرایە بیرمەند نییە بیروڕای ھەبووبێ. ئەم کابرایە ناسراوە و خۆی یەکینەکانی چەکدارکردووە و روژی ٢٠ی ئەم مانگەشی دیاری کردووە بۆ عوسیانی چەکداری و بەرپاکردنی شەڕی ئەھلی. کە کردیشی لە سنووری پارێزگای سلێمانی و گەرمیاندا دەیکات. کە یەکەم فیشەکی تەقاند لەو سنوورەدا یەکەم کەس دەکوژێ و یەکەم بینایە دەسووتێنێ.. یەکەم رۆشنبیر و مێدیاکار کە تیرۆری دەکات ئەندامی مەکتەبی راگەیاندنی یەکێتی نیشتمانی دەبێ؟!\nدووەم: ئاسایشی گەرمیان بۆ ھیچ بەرامبەر بە عبداللەی مەلا نوری و براکەی ناکات کە ھەڕەشەی کوشتن لە دوو مێدیاکار و رۆشنبیر دەکەن؟!\nسێیەم: میترۆ بۆ داکۆکی لە ڕۆژنامەنووسان، ساندیکای ڕۆژنامەنووسان لقی سلێمانی، بۆ لە ئاستی ھەڕەشەکردنی کوشتن بەرامبەر دوو مێدیاکار و رۆشنبیر کە غەیری نووسین و قسەکردن و دەربڕینی بیروڕا ھیچی تریان نەبووە و نەکردووە، بۆ بێدەنگن؟! بۆ بەیاننامەیەکتان دەرنەکرد؟! بۆ کەمپینێکتان رێکنەخست؟!\nچوارەم: رێکخراوەکانی کۆمەڵگای مەدەنی و رێکخەرانی کەمپینەکان و داکۆکیکەران لە ئازادییەکان بۆ ناجووڵێن؛ وا دوو رۆشنبیر ھەڕەشەی کوشتنیان لێ دەکرێ. ھەڕەشەی بەرپاکردنی شەڕی چەکداریی کۆڵان بە کۆڵان لە شاری سلێمانی و دەوروبەری دەکرێ. ھەڕەشەی ھەڵتەکاندنی سەقامگیریی ئەمنییەت دەکرێ لە کاتێکدا داعش مرخی بۆ ھێرش خۆش کردووە؟! حەشدی شەعبی چاوی بڕیوەتە ناوچەی کوردان بۆئەوەی ئەوە بکەن کە داعش دەستی پێ رانەگەیشت بە کوردانی بکات؟! بۆ ھیچ ناڵێن؟!\nپێنجەم: رێبین ھەردی، شوان محمد، مەریوان وریا قانیع، ئاراس فەتاح، کمال رەئوف و توانا عوسمان و چەندینی دیکە لەوانەی زۆر دەنووسن و دەڵێن لەبارەی ئازادی و قبوڵکردنی جیاوازییەکان، وا ھەڵسوڕاوەکانی بزووتنەوەکەتان خۆیان پڕ چەک کردووە و بەرنامەی شەڕی ئەھلی و تیرۆرکردنی نووسەران و ڕۆشنبیران و مێدیاکارانیان داڕشتووە و دوای دوو ڕۆژی تر جێبەجێی دەکەن. بە ناو و وێنە سەرۆ قادر و ئازاد تۆفیقیان دەستنیشان کردووە کە دەبێ بکوژرێن، ئێوەش بێ دەنگن!!\nدادوەری گشتی: ئایا ئەمانە بەڵگەی تاوانی عەمد نین؟! دەلیلی ھاندانی شەڕی ئەھلی نین؟! بەڵگەی بەرجەستە نین بۆ تێکدانی ئاسایشی گشتی؟! بۆچی ناجووڵێی؟!\nچاوەڕێی وەڵامتان نیم بەڕێزان، چاوەڕێی ئیش و رێکاری یاسایی و سیاسی و ئەخلاقیتان دەکەم. ھەموو بەڵگەکانیش لەبەر دەستتان و راستەقینەن.


وەزارەتی دارایی یاسای بودجە ئامادە دەكات حكومەتی هەرێم پلەبەرزكردنەوەی فەرمانبەران دەست پێ دەكاتەوە – تۆڕی میدیایی خەڵک\n2018/08/07 - 7:45 PM\nلەكۆبونەوەی ئەمڕۆ سێ شەممەی ئەنجومەنی وەزیرانی هەرێم، وەزیری دارایی هەرێم ئاماژەی بەوە كردوە بۆ ساڵی ٢٠١٩ پڕۆژە یاسای بودجە ئامادە دەكەن.\nبەپێی ئەو زانیاریانەی دەست (خەڵك) كەوتوە لەكۆبونەوەی ئەنجومەنی وەزیران، ڕێباز حەملان، وەزیری دارایی و ئابوری حكومەتی هەرێم، باسی لەهەوڵەكانی وەزارەتەكەی كردوە بۆ ئامادەكردنی پڕۆژە یاسای بودجەی ساڵی ٢٠١٩ و بڕیارە دوای ئامادەكردنی پێشكەشی ئەنجومەن بكرێ بۆ ئەوەی دوای پەسەند كردنی لەلایەن ئەنجومەنی وەزیرانەوە ڕەوانەی پەرلەمان بكرێ تاوەكو پەسەند بكرێ و بكرێ بەیاسا.\nهەر بەپێی زانیاریەكان، بەردەوامی ڕێكەوتنی هەولێر و بەغدا وەك چەند مانگی ڕابردوو جگە لەوەی دابەشكردنی مووچە ٣٠ ڕۆژ جارێك بەردەوام دەبێ، پڕۆژەكانیش دەست پێ دەكەنەوە.\nدوای ئەوەی حكومەتی هەرێم بەهۆی خراپی باری ئابوری و قەیرانی دارایی لە ساڵی 2016-ەوە پلە بەرزكردنەوەی فەرمانبەرانی ڕاگرت، ڕاشیگەیاندبوو، هەركات یاسای بودجە پەسەند كرا، ئەو كاتە پلە بەرزكردنەوە دەست پێ دەكاتەوە.\nبەهۆی قەیرانی دارایی و برینی بەشە بودجە لەلایەن بەغداوە چەند ساڵێكە حكومەتی هەرێم و وەزارەتی دارایی جگە لە (بەیان مالی) هیچ پڕۆژە یاسایەكی بودجەی نەبووە.\nبڕیارێكی نوێ بۆ دەرهێنانی كارتی نیشتمانی هاوڵاتیانی هەرێم دەركرا


هاوپه‌یمانى سائیرون:هه‌ڵوێستمان نه‌گۆراوه‌یه به‌هه‌ڵبژاردنى پاڵێوراوێك مه‌رجه‌كانى سه‌ربه‌خۆیی وڕه‌زامه‌ندى له‌خۆبگرێت\nالجمعة 06 آذار 2020 - 16:14\nهاوپه‌یمانى سائیرون سه‌رله‌نوێ پاڵپشتى خۆى بۆ كاندیدكردنى كه‌سایه‌تییه‌كى سه‌ربه‌خۆ وده‌ستپاك ودوور له‌مشتومڕى بۆ سه‌رۆكایه‌تى وه‌زیران ده‌ڕبڕى.\nعه‌لى غاوى په‌رله‌مانتارى سائیرون له‌لێدوانێك بۆ ئاژانسى هه‌واڵى عێراقى(اه‌ع)جه‌ختى له‌گرنگى هه‌ڵبژاردنى پاڵێوراوێك سه‌ربه‌خۆ وده‌ستپاك بێت بۆ ده‌ربازبوون له‌م قه‌یرانه‌ى ئێستا،دووپاتیشى له‌گرنگى سازانى سیاسى له‌هه‌ڵبژاردنى كه‌سایه‌تییه‌ك جێى ڕه‌زامه‌ندى ونامشتومڕى كرده‌وه"،ڕوونیشیكرده‌وه"هاوپه‌یمانى سائیرون پشتیوانى له‌هه‌ر كه‌سایه‌تییه‌ك ده‌كات هه‌ڵگرى ئه‌م مه‌رجانه بێت".\nئاماژه‌یشى دا "محه‌مه‌د عه‌لاوى سه‌رۆك وه‌زیران پێشووى ڕاسپێردراو ڕه‌زامه‌ندى باشى هه‌بوو له‌نێو فراكسیۆنه‌كان بۆیه پۆزشهێنانەوەی له‌ڕاسپاردنى پیشوه‌خت بووه ئه‌مه‌یش ئاڵۆزى زیاترى خسته‌نێو دیمه‌نى ئێستاى سیاسى به‌تایبه‌ت له‌م كاته‌دا كه‌وڵات ڕووبه‌رووى ئاسته‌نگى زۆر بۆته‌وه وه‌كو بڵاوبوونه‌وه‌ى كۆرۆنا وگرفتى دارایی وئابوورى.\nغاوى ڕه‌تیشیكرده‌وه"هیچ دانوستانێك نێوان سه‌رۆك كۆمار وهاوپه‌یمانى سائیرون هه‌بێت له‌باره‌ى هه‌ڵبژاردنى پاڵێوراوى سه‌رۆكایه‌تى وه‌زیران"،دووپاتیشیكرده‌وه هه‌ڵوێستى هاوپه‌یمانى سائیرون نه‌گۆراوه‌یه به‌هه‌ڵبژاردنى كه‌سایه‌تییه‌ك مه‌رجه‌كانى پیشه‌یی وسه‌ربه‌خۆیی له‌خۆگرتبێت".\nهه‌روه‌ها سه‌رسامى خۆى ده‌رخست له‌باره‌ى ڕاگه‌یاندنى هه‌ندێك كه‌سایه‌تى بۆ سه‌رۆكایه‌تى وه‌زیران كه‌له‌ڕابردوودا ڕه‌تكراونه‌ته‌وه"،جه‌ختیشى له"پێویستى دووركه‌وتنه‌وه‌ى فراكسیۆنه‌كان له‌و ناوانه كرده‌وه چونكه له‌لایه‌ن گه‌له‌وه ڕه‌تكراونه‌ته‌وه".\nبه‌پێویستیشى زانى په‌نا ببرێته به‌ر ئه‌كادیمیناسان وكه‌سایه‌تى سه‌ربه‌خۆ بۆ یه‌كلاكردنه‌وه‌ى پۆستى سه‌رۆكایه‌تى وه‌زیران".


زایینی: ٠٤-٠٤-٢٠١٢ - هەتاوی: ١٣٩١/٠١/١٦ - ٢٣:٣٥ تاران قه‌باره‌ی فۆنت:\nک/مـــــــــــیدا: حیزبی کۆمۆنیستی فه‌رانسه به بۆنه‌ی هاتنی ساڵی نوێی کوردی په‌یامی پیرۆزبایی ئاراسته‌ی نه‌ته‌وه‌کانی ئێران کردووه.\nمن و ژاک فات، به ناوی حیزبی کۆمۆنیستی فه‌رانسه، له ناخی دڵه‌وه ساڵی نوێی کوردیتان پێشکه‌ش ده‌که‌ین.\nبه‌و هیوایه که خه‌باتی هاوبه‌شمان له پێناو دێمۆکراسی، دادی کۆمه‌ڵایه‌تی و ئاشتی، بۆ تێکڕای نه‌ته‌وه‌کان، ئاکامێکی زۆرتری به دواوه بێت.\nبه پێداگری له‌سه‌ر یه‌کیه‌تی و پاڵپشتیی حیزبی ئێمه له خه‌باتتاندا له‌پێناو ئێرانێکی دێمۆکراتیک.\nلێپرسراوێکی پێوه‌ندییه نێوده‌وڵه‌تییه‌کانی حیزبی کۆمۆنیستی فه‌رانسه\nپاریس 20ی مارسی 2012ی زایینی


کۆبوونەوەی ناڕەزایەتی مامۆستایان لە شارەکانی ڕۆژهەڵاتی کوردستان – زاگرۆس پۆست\nماڵەوە / کوردستان / کۆبوونەوەی ناڕەزایەتی مامۆستایان لە شارەکانی ڕۆژهەڵاتی کوردستان\nکۆبوونەوەی ناڕەزایەتی مامۆستایان لە شارەکانی ڕۆژهەڵاتی کوردستان\nدوو شه‌ممه 3 حوزه‌یران 2019\tکوردستان, هەواڵ 31 جار خوێنراوه‌ته‌وه\nڕۆژی یەکشەممە ۱۲ی جۆزەردان، کۆمەڵێک لە مامۆستایانی قوتابخانەکان لە مەریوان بۆ پشتیوانی لە هاوکارانی زیندانی کراوی خۆیان کۆبوونەوەی ناڕەزایەتیان بەڕێوە برد.\nبە پێی هەواڵی گەیشتوو بە ماڵپەڕی هەواڵی زاگرۆس پۆست؛ ڕۆژی یەکشەممە ۱۲ی جۆزەردان، کۆمەڵێک لە مامۆستایانی قوتابخانەکان لە مەریوان بۆ پشتیوانی لە هاوکارانی زیندانی کراوی خۆیان و لە ناڕەزایەتی دژ بە حوکمی دوورخستنەوەی لە خزمەتی محەممەد حەبیبی مامۆستای زیندانی کراو لە زیندانی ئێڤین و هەروەها لە ناڕەزایەتی دژ بە خوار بوونی مووچەکانیان ،بە هەڵگرتنی درووشم کۆبوونەوەی ناڕەزاییان ئەنجامدا.\nهەروەهاشایانی باسە کە ڕۆژی شەممە ۱۱ی جۆزەردان ڕێژەیەکی بەرچاو لە مامۆستایانی کرماشان لە ڕۆژهەڵاتی کوردستان لە ناڕەزایەتی دژبە زیندانی کردنی مامۆستایان و دوورخستنەوەی هاوکارانیان لە کار ،هەر وەها خوازیاری ئازادی ئەوان کۆبوونەوەی ناڕەزاییان لە یەکێک لە پارکەکانی ئەم شارە بەڕێوە برد.


راڕایی رێفۆرمخوازان‌و خەساری بزوتنەوەی کورد\nیەک شەممە, 03. 1. 2016\tره‌زا ئه‌مینی\nشوێندانه‌ری بزوتنه‌وەی پۆپۆلیستی رەوتی رێفۆرمی کۆماری ئیسلامی له سه‌ر بزاڤی رزگاریخوازی كورد، بووەتە ئه‌نجامی كه‌رتبوونی ئه‌م بزووتنه‌وه‌یه، به سه‌ر دوو به‌شدا:\nبه‌شی یەکەم له سه‌ر هه‌ڵویستی رادیكالیزه‌تربوونه‌وه‌ی داخوازه نه‌ته‌وایه‌تیه‌كانیانی کورد سوورن‌و متمانه به هیچكام له لایه‌نه‌كانی ناو ده‌سه‌ڵات ناكه‌ن‌و وزه‌ی خۆیان بۆ رووخاندنی كۆماری ئیسلامی، هێنانه سه‌ركاری ده‌سه‌ڵاتێكی پلۆرال-دیموكراتیك ته‌رخان ده‌كه‌ن‌و بۆ ئه‌و مه‌به‌سته‌ش له بواری نێوخۆیه‌وه بروایان به نافه‌رمانی مه‌ده‌نی، سازكردنی ئاكسیۆن‌و ناره‌زایه‌تی جه‌ماوه‌ری یه. له بواری ده‌ره‌كیشدا پشتیان به هه‌ڵویستی كۆمه‌ڵگای نێو نه‌ته‌وه‌یی بۆ داكۆكی كردن له داخوازییه‌كانیانه. له‌نێو پرۆژه‌ی ئه‌م به‌شه‌دا ده‌سه‌ڵاته زڵهێزه‌كانی نێو ده‌وڵه‌تی‌و هه‌ڵوێستیان سه‌باره‌ت به كۆماری ئیسلامی جار‌وبار جێگه‌ی دڵگه‌رمیان، جاری واشه هۆكاری دڵساردیانه. بۆیه له ئه‌نجامدا هه‌ر به خه‌باتی جه‌ماوه‌ری خه‌ڵك پشت ئه‌ستوورن.\nبه‌شه‌كه‌ی تر وابیر دەکانەوە له كۆمه‌ڵگای ئێراندا، گۆرانگارێكی هیوا به‌خش هاتۆته كایه‌وه،كه‌له‌به‌رێكی به‌رین له ناو ده‌سه‌ڵاتدا هه‌ستپێده‌كه‌ن، پێیانوایه ده‌توانن له گه‌ڵ به‌ره‌ی چاكسازیخوازی ناو ده‌سه‌ڵات ئیئتلاف بكه‌ن‌و له‌و رێگه‌وه به شوێن چاره سه‌ری كێشه نه‌ته‌وایه‌تیه‌كانیانن ، ئه‌و به‌شه بروایان به گوشاری نێو نه‌ته‌وه‌یی بۆ سه‌ركۆماری ئیسلامی نییه. به‌شداریكردنی راسته‌وخۆ له كێشه‌ی كورد له هه‌ناوی كۆمه‌ڵگای ئێرانه‌وه به بابه‌تێكی ئه‌رێنی هه‌ڵده‌سه‌نگێنن، پێیانوایه ئه‌ركی نه‌ته‌وایه‌تیه له ره‌وتی چاكسازیخوازی پشتیوانی بكرێ، كه‌وتنه پاڵ بزووتنه‌وه ریفۆرمیستیه‌كان به خالێكی گرینگ وه‌سف ده‌كه‌ن، ئه‌مه‌ش به رێكارێكی گرینگ، جیاواز‌و به نۆژنبوونه‌وه‌ی هه‌ڵوێست‌و كرداری نه‌ته‌وه‌یی ده‌نرخێنن.\nله راستیدا ئه‌م كه‌رت‌و په‌رتبوونه‌و باگراوه‌نده مێژوویه‌كانی بۆ درێژایی ته‌مه‌نی كۆماری ئیسلامی ده‌گه‌رێته‌وه،كه له بڕگه جیاوازه‌كانی ده‌سه‌لاتدارتی ئێران كه‌ش‌و هه‌وای سیاسی كوردستانی تووشی كه‌له‌به‌ر‌و نایه‌كگرتوویی ئیراده‌ی نه‌ته‌وایه‌تی كردووه.\nله سه‌ره‌تای هاتنه‌سه‌ر ده‌سه‌ڵاتی كۆماری ئیسلامیدا، سه‌مپاتی رێككه‌وتن له گه‌ل ئه‌و سیستمه زۆر به هێز بوو،به هۆی هێرشی به‌ربلاوی ده‌سه‌ڵات بۆ سه‌ر كوردستان‌و ره‌چاوكردنی شێوازی چه‌كدارانه بۆ چاره‌سه‌ركردنی كێشه‌ی كورد،ڕاڕایی كۆمه‌ڵێك گروپ‌و لایه‌نی سیاسی كورد، جێگه‌ی خۆی به هه‌ڵوێستی به‌ربه‌ره‌كانیكردن له گه‌ڵ كۆماری ئیسلامیدا. پاش پیلانی گه‌ڵاڵه كردنی پرسی وت‌و وێژ‌و داسه‌پاندنی به مه‌به‌ستی كه‌ڵكوه‌رگرتن له ده‌رفه‌ت بۆ ته‌یار كردنه‌وه‌ی هێزه نیزامیه‌كانی رژیم بۆ هێرشهێنانی به‌ر بڵاوتر بۆ سه‌ر كوردستان، بۆچوونی متمانكردن به كۆماری ئیسلامی له نێو بیر‌و رای گشتی خه‌ڵكی كوردستان به ته‌واوی كاڵبۆوه. له‌و بڕگه‌یه‌دا ده‌سه‌لات‌و خه‌ڵكی كوردستان بۆ رووبه‌رووبوونه‌وه‌ی یه‌كتر یه‌كڵابوونه‌وه ، ئه‌وه بوو كه‌لێنی هه‌ڵوێستی سیاسی پێكهاته‌ی به‌رخۆدانخوازی كورد به هۆی سیاسه‌تی دوژمنكارانه‌ی كۆماری ئیسلامی پڕ بووە.\nئه‌م دۆخه سیاسیه تا 2ی جۆزه‌ردانی 1376ی هه‌تاوی باڵانسی هاو كێشه‌كانی كورد‌و ده‌سه‌ڵاتی به‌و پارسه‌نگه ئاماژه بۆكراوه راگرتبوو.واته نه كۆماری ئیسلامی وازی غه‌یره نیزامی له چاره‌سازی كێشه‌ی كورد بوو نه كوردیش ئاماده‌بوو له هێڵی هزری رادیكالیزه‌كردنی داخوازییه‌كانی دابه‌زێت\nبه دوای هاتنه سه‌ركاری خاته‌می‌و هێنانه به‌رباسی دیسكۆرسی لێكتێگه‌یشتنی كه‌لتووره جیاوازه‌كان، خه‌لك ساڵاری‌و كۆمه‌ڵێك واتای له‌و چه‌شنه كه گارانتێكی ئیجراییان له پشت نه‌بوو بۆ رایه‌كی‌تر كه‌لێنێكی به‌رین له بزووتنه‌وه‌ی كورد كه‌وت‌و سه‌رله نوێ ڕاڕایی متمانه كردن به به‌شێك له پێكهاته‌ی ده‌سه‌ڵات به سه‌ر كه‌ش‌و هه‌وای كوردستاندا زاڵبووە.\nپاش بێنێوه‌رۆكبوونی ره‌وتی چاكسازیخوازی 2ی جۆزه‌ردانیه‌كان، هه‌رسهێنانی ئه‌م ئه‌زموونه كه به نرخی بێده‌سكه‌وتی لایه‌نی رێفۆرمخوازی كوردی ته‌واو بوو بۆ جاری چه‌نده‌م بۆچوونی ڕاڕایی له به‌رانبه‌ر كۆماری ئیسلامی كه‌وته پاشه‌كشه‌كردنه‌وه.به‌م جۆره كه‌لێنی بزووتنه‌وه‌ی كورد تا راده‌یه‌ك پڕ بووە.\nله گه‌ڵ به‌سه‌رۆك كۆماریكردنی ئه‌حمه‌دی نژاد، له خوولی نۆهه‌می سه‌ركۆماری ئێران‌و گه‌راندنه‌وه‌ی ده‌سه‌ڵات بۆ رواڵه‌تی راسته‌قینه‌ی خۆی‌و زاڵبوونه‌وه‌ی بۆچوونی بناژۆخوازی ئایینی، بۆچوونی متمانه‌كردن به ده‌سه‌ڵات به ته‌واوی كه‌وته په‌راوێزه‌وه . ئه‌و دۆخه هه‌تا خووڵی ده‌یه‌می به سه‌رۆك كۆماری كردنی ئه‌حمه‌دی نه‌ژاد به‌و چه‌شنه‌ی باسكرا مایه‌وه.\nبه هۆی هاتنه گۆره‌پانی لایه‌نی چاكسازیخوازی ناو ده‌سه‌ڵات كه مووسه‌وی – كه‌رووبی له خوولی ده‌هه‌می سه‌ركۆماری نوێنه‌رایه‌تیان كرد‌و دواتر ره‌وتی بزووتنه‌وه‌ی سه‌وزی لێكه‌وته‌وه. سه‌ر له نوێ له نێو بزاڤی كورد دا كه‌له‌به‌ر پێكهاته‌وه بابه‌تێك كه هه‌نووكه له هه‌ڵوێستی رێكخراوه‌كانی ئۆپوزیسیۆنی ده‌سه‌ڵات له ناو خۆ‌و تاراوگه‌دا ده‌یبینین.\nهه‌نووكه كۆمه‌لێك گروپ‌و رێكخراوی سیاسی دژبه‌ری ده‌سه‌ڵاتی ئایینی ته‌نانه‌ت رێكخراوی خوازیاری رووخانی رژیم دووچاری ئه‌و دوودڵیه بوونه‌وه‌و بروایان به‌وه‌یه له‌ناو سیسته‌می ده‌سه‌ڵاتی ئێران كه‌له‌به‌رێك پێكهاتووه كه جێگه‌ی مانۆری كوردی تێدایه.\nهه‌موو تاقیكاریه‌كان ده‌ریانخستووه له ناو سیسته‌می چه‌قبه‌ستووی رژیمی ئاخووندی كه ته‌نیا وه‌لی فقیه شابه‌یتی هه‌موو به‌یته‌كانه، ناكرێ متمانه به ده‌سه‌ڵات بكرێ تا ددان به مافه میللی – دیموكراتیكه‌كانی گه‌لی كورد دابێنێ.\nكه وایه بۆچوونی رادیكالیزه‌تر كردنه‌وه‌ی خه‌باتی نه‌ته‌وایه‌تی له رۆژهه‌لاتی كوردستان لۆژیكترین هه‌ڵویسته.تووڕ هه‌ڵدانی ئه‌زموونی متمانه‌كردن به كۆماری ئیسلامی كه بۆچوونێكی هه‌رسهێنراوه ده‌توانی ریزی یه‌كگرتووی نه‌ته‌وایه‌تیمان بە هێزتر کاتەوە..\nجاری خوێندراوه: 1189


زۆربوونی حاڵەتەکانی هەڵاتن لە ریزەکانی داعش - Yalla\nزۆربوونی حاڵەتەکانی هەڵاتن لە ریزەکانی داعش\nAn Iraqi soldier waves his national flag as he patrols the streets of Saqlawiyah, north west of Fallujah, on June 8, 2016, during an operation to regain territory from the Islamic State (IS) group. Iraqi pro-government forces, made up of fighters from the army, the police and the Popular Mobilisation units, gained new ground from the Islamic State group in a key area west of the jihadist in Fallujah. Led by the country's counter-terrorism service, Iraqi forces and allied militias backed by air support from a US-led coalition began an operation on May 23 to wrest the city of Fallujah from IS. / AFP PHOTO / AHMAD AL-RUBAYE\nدوایین نوێكردنه‌وه حوزەیران 9, 2016\nژمارەی هەڵاتوانی نێو ریزەکانی داعش روو لە هەڵکشانە، بەتایبەت چەکدارە رۆژئاواییەکان و بەردەوام لە هەوڵی گەڕانەوەدان بۆ وڵاتەکانی خۆیان.\nپاش ئەو شکستە یەک لە دوای یەکانەی رێکخراوی داعش لە عێراق و سوریا بەخۆیەوە دەیبینێت بەهۆی بۆردومانی فڕۆکەکانی هاوپەیمانانەوە، ژمارەیەکی زۆر لە چەکدارە بیانییەکانی نێو داعش کە وەک خۆبەخش هاتبوونە نێو ئەو رێکخراوەوە لە وڵاتە جیاجیاکانی جیهانەوە لە ساڵی ٢٠١٤ەوە ئێستا هەوڵی گەڕانەوە دەدەن بۆ وڵاتەکانی خۆیان وئەو رێکخراوەش ناتوانێت رێگرییان لێبکات.\nئەو چەکدارانەی کە هەڵدێن لە دەستی رێکخراوی داعش هۆکاری خۆیان هەیە، ئەویش یان لەترسی بۆردومانی هاوپەیمانانە یاخود نائومێدبوونیانە لەو پێشبینییانەی هەیانبوو کاتێک هاتبوونە نێو ریزەکانی داعش، هەروەها گەندەڵی سەرکردەکانی داعشیش بە یەکێک لە پاڵنەرە سەرکییەکان دادەدرێت بە تایبەتی لەو ناوچانەدا کە کە بڵاوبوونەتەوە و ئەو خراپە کارییانەی بەرامبەر بە مسوڵمانە سونەکانی دەکەن.\nدیدیە لۆ بری، رێکخەری نیشتیمانی هەواڵگری فەرەنسی دەڵێت “زۆرێک لەو چەکدارانەی کە چونەتە نێو رێکخراوی داعش، نامەمان بۆ رەوانە دەکەن و دەپرسن ئاخۆ چۆن بتوانن بگەڕێنەوە بۆ وڵاتەکانی خۆیان. پێیان وایە چیدی ئەو خەلافەتە توانای بەرفراوانبوونی نەماوە و دەشزانن زۆربەی ئەوانەی کە هەڵدێن رووبەرووی کوشتن دەبنەوە”.\nپاتریک کاڵفار، بەڕێوبەری ئاسایشی ناوخۆی فەڕەنسا رایگەیاند “لە ناوەڕاستی مانگی ئایارەوە ٢٤٤ کەس لە سوریا و عێراقەوە گەڕاونەتەوە” گوتیشی “رۆژانەش تێبینی ئەوە دەکەین ژمارەی ئەو کەسانە روو لە زیادبوونە کە ئارەزووی گەڕانەوە دەکەن”.\nشیراز ماهر، ئەندامی ناوەندی نێودەوڵەتی بۆ دیراساتی توندڕەوی گوتی “زۆربەیان پێمان دەڵێن: ئێمە لە پێناو ئەمەدا نەهاتبووین”. گوتیشی “یەکێک لە چەکدارەکان پێی گوتوم: دەمەوێت بە هەموو موجاهیدەکان بڵێم کە مەڕۆن بۆ سوریا. ئەوە جیهاد نییە. لەوێدا خۆتان لە نێو کوشتنی مسوڵماناناندا دەبیننەوە”.\nزۆربەی زۆری ئەو چەکدارانە بێ بیرکردنەوە لە بابەتەکە وڵاتەکەی خۆیان بەجێهێشتووە و هاتوونەتە نێو ئەو رێکخراوەوە، زۆربەیان پێیان وابووە کە دەڕۆنە نێودەوڵەتێکی نمونەییەوە کە شەریعەتی ئیسلامی تێدا پەیڕەو دەکرێت، هەندێکی دیکەشیان بەشوێن سەرکەشییەوەن، بەڵام ئەم موجاهیدانە زۆربەیان لەنێوەندی گێژاوێکدا دەبیننەوە کە تەنها توندوتیژی و ترس و تۆقاندنە”.\nشیراز گوتیشی “یەکێک لەو چەکدارانە ئاماژەی بەوەکردووە کە سەرکردەکانی داعش بۆ یەک چرکەش دوو دڵ نابن لە روخاندنی باڵەخانەیەک کە بزانن ژن و منداڵیشی تێدایە. ئەمە جیهاد نییە ئەمە کوشتارگەیە.\nshort URL: https://yallairaq.com/ku/WU0WW\nلە ئەنجامی دوو تەقینەوەی خۆکوژی لە بەغداد ١٨ کەس بوونە قوربانی\nچیرۆکێکی کاریگەری خێزانێکی عێراقی هەڵاتوو لە ژێر دەستی رێکخراوی داعش لە فەلوجە


شرۆڤەکاری ئەمنیی عێراقی، هوشام هاشمی له 6 تەمموز لەلایەن چەکدارانی نەناسراوەوە لە بەردەم ماڵەکەی خۆیدا لە بەغدا تیرۆرکرا. [وێنەكه لە لاپەڕەی فەیسبووکی هاشمییەوە وەرگیراوه، کە لە 1 كانونی یەکەمی 2015 بڵاوکراوتەوە]\nشرۆڤەکاری دیاری بواری تووندڕەوی هوشام هاشمی لە دەرەوەی ماڵەکەی خۆی دووشەممە (6 تەمموز) تەقەی لێکرا و دوای ماوەیەکی کەم لە نەخۆشخانەیەکی ناوخۆ گیانی لەدەستدا.\nهاشمی دەنگێکی دیاری بابەتی یەکە تووندڕەوەکان بوو، له‌نێویاندا "دەوڵەتی ئیسلامی" (داعش)، بەڵام ماوەماوەش لەلایەن میدیا و حکومەتی وڵاتانی دەرەوە راوێژی پێدەکرا سەبارەت بە سیاسەتی ناوخۆی عێراق و میلیشیا عێراقییەکانی سەر بە ئێران.\nپەیوەندییەکی باشی هەبوو لەگەڵ دەسەڵاتداران و بڕیاردەرە باڵاکان، لەنێویاندا سەركۆمار بەرهەم ساڵح، بەڵام له‌لایه‌ن پارته سیاییه نه‌یاره‌كان و گروپە چەکدارەكانیشه‌وه جێی متمانەبوو، کە وەک نێوەندگیرێك بەکاریاندەهێنا.\nلێکۆڵەری دۆسیەی کوشتنەکەی بە ئاژانسی فرانس پرێسی وت هاشمی، 47 ساڵ، ده‌چووه دەرەوەی ماڵەکەی خۆی لە خۆرهەڵاتی بەغدا و سواری ئۆتۆمبێلەکەی ده‌بوو کاتێک سێ چەکدار بە سواری دوو ماتۆڕەوە چەند مەترێک دوورتر تەقەیان لێكرد.\nتازیەباران یه‌كتر له‌ئامێزده‌گرن لەكاتی مەراسیمی ناشتنی ئه‌و شرۆڤەکاره عێراقییه‌ی بواری تووندڕەوی، هوشام هاشمی، کە لە 6 تەمموز لە بەردەم ماڵەکەی خۆیدا لە ناوچەی زەیونەی بەغدا تەقەی لێکرا و تیرۆرکرا. [ئەحمەد روبەیعی\_ئاژانسی فرانس پرێس]\nلێکۆڵەرەکە وتی هاشمی برینداربوو، لەناو ئۆتۆمبێلەکەیدا بە پشتدا کەوتبوو، بەڵام چەکدارەکان نزیکتربوونەوە و چوارجار تەقەیان لە سەری کرد.\nسەرچاوەیەکی پزیشکی لە نەخۆخشاخانەکە بە ئاژانسی فرانس پرێسی وت هاشمی "لە چەند شوێنێکی جیاوازی جەستەیدا برینداربووە و فیشەکی بەرکەوتووە."\nسەرۆکی بەشی راگەیاندنی وەزارەتی ناوخۆ، سەعد مەعەن وتی: "گیانی لەدەستدا و ته‌رمه‌كه‌ی ئێستا لە ساردخانەی نەخۆشخانەکەیە."\nبه هەڕەشە نامۆ نەبوو\nهاشمی، کە لە بەغدا گەورە بووبوو، چەندین کتێبی دەربارەی تووندڕەوی بڵاوکردۆتەوە و دواتر بەردەوامبووە لە کارکردن لەگەڵ ناوەندە باڵاکانی لێکۆڵینەوەی وەک چازام هاوس لە لەندەن و لەمدواییشدا ناوەندی سیاسەتی جیهانی لە واشنتۆن دی سی.\nهیشامی پشتیوانییەکی بەرچاوی خۆپێشاندانەکانی دەکرد کە لە تشرینی یەکەمدا لە بەغدا و باشوری عێراق لە دژی گەندەڵی و ناکارامەیی حکومەت و لایەنگریکردنی ئێرانی دراوسێ هەڵگیرسان.\nزیاتر لە 500 کەس لە تووندوتیژیی خۆپێشاندانەکاندا گیانیان لەدەستدا، لەنێویاندا چەند چالاکوانێکی بەناوبانگ کە لە بەغدا و بەسره لە باشور و شارەکانی دیکە کە خۆپێشاندانیان تێدا دەکرا، تەقەیان لێکرا و کوژران.\nکوژرانی کەسایەتییه سیاسییه باڵاكان لەم چەند ساڵەی رابردوودا شتێکی ناوازه بووه.\nبەڵام هاشمی به هەڕەشە نامۆ نەبوو.\nلە دوای هێرشەکە، چالاکوانان لە تۆڕە کۆمەڵایەتییەکان نامەکانی هاشمییان بڵاوکردەوە کە تێیدا ددانی بەوەدا ناوە کە هەڕەشەی کوشتنی لەلایەن کەتایب حیزبوڵاوە بۆ هاتووە، کە تووندڕەوترین میلیشای سەر بە ئێرانه لە عێراق.\nکوشتنەکەی لە سەرانسەری عێراقدا هەمووانی تووشی هه‌ژان كرد. لە خۆپێشاندەرانەوە بۆ چالاکوانان و باڵیۆزخانەی وڵاتان و نەتەوە یەکگرتووەکان، زۆربەیان هەرزوو دڵگرانیی خۆیان دەربڕی.\nحارس حەسەن، کە پێشئه‌وه‌ی ببێته راوێژکاری سەره‌کوەزیرانی ئێستای عێراق لێكۆڵه‌رێكی ئه‌كادیمی بوو، نوسی: "ترسنۆكان هاوڕێم هیشام هاشمییان كوشت كه یەکێک لە پرشنگدارترین شرۆڤەکارانی عێراق بوو. تاساوم."\nرەخنەگرێكی سه‌رسه‌ختی میلیشاکانی سەر بە ئێران\nشرۆڤەکاری سیاسی غانم عابد بە دیارونای وت تیرۆرکردنەکەی هاشمی واتای "لەدەستدانی کەسایەتییەکی ناودار کە تێڕوانینی بابه‌تگه‌را و پیشەگەرانه‌ی هه‌بوو بۆ بابەته جۆراوجۆره ئه‌منییه‌كان."\nوتی شارەزاییەکی بێوێنە و چڕی هەبووە لەسەر شێوازی کارکردنی ناوەوەی گروپە چەکدارەکان و پشتیوانییەکی تووندی هێزە ئەمنییەکانی دەکرد لە شەڕی دژ بە تیرۆریزمدا و رێنمایی و زانیاری و شرۆڤەی هەواڵگریی پێدەدان.\nوتی قوربانییەکە به‌ناوبانگیش بوو "به بیروڕا ئازاد و بوێره‌كانی لە دژی زیادبوونی کاریگەریی ئەندامانی میلیشیاکانی سەر بە سوپای پاسدان و هەوڵەکانیان بۆ تێکدانی سەقامگیری و ئەمنیەت [ی عێراق]".\nعابد وتی هاشمی بەتووندی رەخنەی لە هێرشە موشەکییەکانی ئەو گروپانە ده‌گرت بۆ سەر ناوەندەکانی حکومەت و ئه‌ركه دپلۆماسی و سەربازییه بیانییەکان و ئاماژەیده‌كرد بە "گوێپێنەدانیان بە ژیانی مەدەنییەکان و مەترسییان بۆ سەرەوەری [عێراق]".\nوتیشی تیرۆرکردنەکەی "بەردەوامیدان بوو به تاوانە ترسناکەکان کە لە تشرینی یەکەمی رابردووه‌وه لەلایەن میلیشاکانەوە لە دژی خۆپێشاندەران و چالاکوانە گەنجەکان ئەنجامده‌درێن".\nوتی ئەندامانی ده‌وڵه‌تی قووڵ له عێراق كه ئەجه‌ندای ئێران جێبەجێدەکەن ده‌یانه‌وێت له‌ڕێی ئه‌و تیرۆرکردنانەوه "عێراق بخەنە ناو گێژاوه‌وه و ترس بڵاوبكه‌نه‌وه بۆ بێدەنگکردنی ئەو دەنگانەی داوای سەروەری یاسا و کۆتاییهێنان بە خاوەندارێتی نایاساییانه‌ی چەك دەکەن".\nعابد داوای لە سەره‌کوەزیران مستەفا کازمی کرد بۆ "بەکارهێنانی توانا یاسایی و بەرپرسیارێتیەکانی بۆ لەناوبردنی نفوز و چالاکییە نایاساییەکانی ئەو گروپانە" و جەختیشی کردەوە لەوەی پشتیوانییەکی زۆر هەیە بۆ هەر هەنگاوێک لەمبارەیەوە.\nکازمی سوێندیخوارد بکوژرانی هاشمی بە سزای خۆیان بگەیەنێت.\nکازمی لە بەیاننامەیەکدا وتی: "سوێند بۆ بکوژانی دەخۆین کە دوایان دەکەوین تا بە سزای خۆیان ده‌گەن. ناهێڵن بۆ یەک چرکەش تیرۆرکردن بگەڕێتەوه بۆ عێراق."\nوتیشی: "هەموو هەوڵێک دەدەین بۆ سنووردارکردنی خاوەندارێتی چەک بۆ تەنیا دەوڵەت و رێناده‌ین بە هیچ هێزێک لەسەرووی یاساوە بێت."\nبەرپرسێكی باڵای نەتەوە یەکگرتووەکان لە عێراق، جانین هێنیس پلاسخارت سه‌ركۆنه‌ی کوشتنەکەی کرد و له‌قه‌ڵه‌میدا بە "کردەوەیەکی ترسنۆكانه‌ی قێزه‌ون".\nنوسی: "پرسە و سەرەخۆشی خۆمان ئاڕاستەی خێزان و خۆشەویستانی دەکەین. داوا لە حکومەت دەکەین هەرچی زووە ئەنجامده‌ران ئاشکرابکات و بە سزای خۆیانیان بگەیەنێت."\nهاشمی چەند کتێبێکی نوسیووە سەباره‌ت بە گروپە رادیکاڵەکان، لەنێویاندا "جیهانی داعش" و "داعش لە ناوەوە"، لەگەڵ سەدان وتار و لێکۆڵینەوە. دواهەمینیان لێکۆڵینەوەیەک بوو سەبارەت بە زیادبوونی ناکۆکیەکانی نێوان میلیشیاكانی نێو هێزه‌كانی حەشدی شەعبی.


سەركردایەتی پارتی لەسلێمانی لەسەر هێرشكردنی سەر ماڵی فازیڵ بەشارەتی هاتە دەنگ\nئەنجومەنی سەركردایەتی پارتی لەپارێزگای سلێمانی- هەڵەبجە داوا لەدام و دەزگا ئەمنییەكانی پارێزگای هەڵەبجە دەكات بكەرانی هێرشكردنە سەر ماڵی فازیڵ بەشارەتی، سەركردەی حیزبەكەیان بدۆزنەوە و رادەستی یاسای بكەن.\nوێستگە نیوز لە تێلێگرام جۆین بكە\nئەنجومەنی سەركردایەتی پارتی لەپارێزگای سلێمانی- هەڵەبجە لەڕوونكردنەوەیەكدا سەبارەت بەهێرشكردنە سەر ماڵی فازیڵ بەشارەتی، بەرپرسی پێشووی لقی 12ی هەڵەبجەی ئەو حیزبە لەپارێزگای هەڵەبجە رایگەیاندووە، لەكاتێكدا ئیدانەی ئەو كارە یاسا شكێنی و تێكدەرانە دەكەن، داوا لە دەزگا پەیوەندیدارەكان دەكەن ئەو تاوانبارانە دەستگیر بكات، چونكە بەردەوامبوونی ئەم جۆرە كارانە جگە لەوەی خەڵك باوەڕی بە دامەزراوەكان نامێنێت، لەهەمانكاتدا دەبێتە هۆی تێكدانی ئاشتی كۆمەڵایەتی.\nسەركردایەتی پارتی ئاماژەی بەوەكردووە "ئێمە پێمانوایە ناوچەكە بە دۆخێكی هەستیاردا تێدەپەڕێ ئەم جۆرە كارانە زیاتر ڕیزەكانی كورد دەترازێنێ و لەبری ئەوەی خۆمان بۆ گۆڕانكارییەكان ئامادە بكەین زیاتر سەرقاڵمان دەكات بە گیروگرفتی ناوخۆییەوە".\nشەوی رابردوو بەنارنجۆك هێرشكرایە سەر ماڵی فازیڵ بەشارەتی، ئەمڕۆش ناوبراو بە وێستگە نیوزی راگەیاندبوو "بەهۆی نارنجۆكەكەوە زیان بە ئۆتۆمبێل و شووشەی پەنجەرەی ماڵە دراوسێكەیان گەیشتووە، بەڵام هیچ زیانێكی گیانی نەبووە، بكەرانی ئەو كارە لەڕێگەی بەكارهێنانی ماتۆڕسكیلێك ویستوویانە نارنجۆكەكە فڕێبدەنە ماڵەكەمەوە، بەڵام بەهۆی پەلەپەل و شڵەژانیان نارنجۆكەكە كەوتووەتە ماڵێكی دراوسێ، لەوكاتەشدا من لە ماڵەوە نەبووم".


بەغدادی جێ هەنگاوی بن لادنی گرتووەو بەماڵە ئارامەكانی ئەنباردا گوزەر دەكات\nرۆژنامەی (Washington Examiner)ـی ئەمریكی هەفتەی رابردوو دەڵێت: ئەبوبەكر بەغدادی سەرۆكی رێكخراوی داعشی تیرۆرستی خۆی لەناو ماڵە ئارامەكانی شاری ئەنبار حەشارداوەو لەم خۆشاردنەوەیە شوێن پێی ئوسامە بن لادنی لەخۆگرتووە.\nرۆژنامەكە راشیگەیاند: هاوشێوەی خۆحەشاردانی سەرانی پێشووی تیرۆرستان بەغدادی لەنێوان چەند ماڵێكدا بە دزییەوە جێگۆڕكێ دەكات، هەروەك پێشتر بن لادن لەناوچە خێڵەكییەكانی ئابود ئاباد لە سنوری پاكستان و ئەفغانستان جێگۆڕكێی دەكردو بەرامبەر بە سەلامەتی خۆی ئەو سەختییانەی بە ئاسانتر دەبینی بەراورد بە گرتن یان كوشتنی.\nرۆژنامەكە وتیشی: ماڵەكانی ناوچەی رۆژاوا لە عێراق ئەمانی زیاترە بەراورد بە شارەكانی سوریا، چونكە شاری ئەنبارو ودەوروبەری وەك فەلوجەو رومادی و شوێنانی تر پێشتر مۆڵگەی چەكدارانی تیرۆرستان و داعشبوونە، رۆژنامەكە وتیشی ناوبراو بەهۆی پارەیەكی زۆرو بەبوونی دوو پاسەوانەوە كە متمانەی تەواویان پێ دەكات دەتوانێت خۆی حەشاربدات، بەڵام ئەمە كاتییەو بەم نزیكانە دەكەوێتە دەستی هێزە هەواڵگرییەكانەوە.\n4/6/2019 1:32:40 PM


چی ڕودەدات ئەگەر خوێندکارەکان نەیانەوێت قسەبکەن؟ - سێنتەری پەرەپێدان و زمان\nچی ڕودەدات ئەگەر خوێندکارەکان نەیانەوێت قسەبکەن؟\nزۆرێک لە مامۆستاکان توشی ئەو خوێندکارانە دەبن کە نایانەوێت لە پۆلدا قسەبکەن. هەندێک جار ئەوە لەوانەیە بەهۆی کەسایەتی خوێندکارەکان خۆیانەوە بێت. هەندێک جار بەهۆی ئەوەیە کە خوێندکاری تر هەیە بەهێزترە و لەوانەیە تەنانەت بترسن. هەندێک جار بەهۆی ئەوەیە کە خوێندکارەکان بەشێوەیەکی بنچینەیی ڕانەهاتوون کە لەکاتی دانیشتنەکانی پۆلدا بەئازادی قسەبکەن. لەوانەیە ئازاربچێژن بەهۆی ترسەوە کە هەڵەبکەن لەبەرئەوە شەرمەزاردەبن بەرامبەر مامۆستا و خوێندکارەکان. هۆکارەکەی هەرچیەک بێت، هیچ مانایەکی نیە کە زۆر لەو جۆرە خوێندکارانە بکەیت کە قسە بکەن، ئەوە دەشێت وا لە خوێندکارەکان بکات کە زۆر دوودڵ بن کە قسە بکەن.\nئەمانەی خوارەوە چەند تەکنیکێکی بەسودن بۆ زاڵبوون بەسەر ئەم گرفتە:\n١- ئیشکردنی دوو کەسی\nئیشکردنی دووکەسی (هەروەها ئیشکردن بە گروپ) یارمەتی خوێندکارە بێدەنگەکان دەدات و هانیاندەدات کە قسەبکەن. کاتێک دوو یان سێ خوێندکار بەیەکەوەن، لەژێر پەستانی زۆر کەمتردا دەبن بەراورد بەئەوەی کە داوایان لێبکرێت کە ڕوبەڕوی هەموو خوێندکارانی پۆلەکە قسە بکەن.\n٢- ڕۆڵبینین و خوێندنەوە بە دەنگی بەرز\nوا لە خوێندکارەکان بکەیت کە ڕۆڵ ببینن لە گفتوگۆکاندا یەکێکە لە ڕێگاکانی هاندانی خوێندکارە بێدەنگەکان. هەرچەندە ڕۆڵبینین تەنها مەبەستی لەوە نیە کە بەدەنگی بەرز بخوێنیتەوە. مامۆستا پێویستە کار لەگەڵ خوێندکارەکان بکات وەکو ڕاهێنەری شانۆ،\nئیش لەسەر ئەوە بکات کەی دەنگت بەرز و نزم بکەیەوە، جەخت لە کوێ دەکەیەوە، چ هەستێک واباشە کە ئەکتەرەکە پیشانی بدات. دواتر کاتێک خوێندکارەکە ڕۆڵێک دەبینێت، مامۆستاکە دەکرێت دڵنیابێتەوە لەوەی کە ڕۆڵێکی باش دەبێت.\n٣ -بەکارهێنانی تۆمارکەر\nئەگەر مامۆستاکان کاتیان هەبوو، دەتوانن بە خوێندکارەکان بڵێن کە ئەوە تۆماربکەن کە حەزدەکەن بیڵێن، لە دەرەوەی وانەکە. دواتر مامۆستاکە گوێ لە تۆمارەکە دەگرێت و ئاماژە بەهەڵەکان دەکات. خوێندکارەکان ئێستا دەرفەتی ئەوەیان هەیە کە وەشانی دروستی زیاتر لەم شێوەیە بەرهەمبهێنن کاتێک کە وانەکە دێت، بەم شێوەیە خۆیان لە شەرمەزاربوونی هەڵەکردن لادەدەن.\nسەرچاوە: How to Teach English by Jeremy Harmer\nوەرگێڕانی: مەشخەڵ علی محمد


لە شنگال 200 سەگ بە ژەهرخواردكردن لەناودەبرێن\nشنگال/ كانونی دووەمی 2021/ ژمارەیەك سەگی بەرەڵا لە ناوەندی ناحیەی سنونێ فۆتۆ: كەركوك ناو\nلە هەفتەی رابردودا لانیكەم 200 سەگی بەرەڵا لە قەزای شنگال، ژەهرخواردكراون و لە ناوبراون، ئەوەش بەپێی زیاد لە سەرچاوەیەك كە جەختیانكردەوە لەوەی "ژمارەیەك فەرمانگەی حكومی بەو كارەهەستاون".\nدانیشتووانی قەزای شنگال (نزیكەی 120كم لە خۆرئاوای موسڵ دورە)، دوو ساڵە گیرۆدەی زیادبونی ژمارەی ئەو سەگانەن كە خاوەنیان نییە و بەردەوام رێژەیان بە زاوزێ لە زیادبوندایە، ئەوان بونی سەگی بەرەڵایان بە مەترسی بۆ سەر ژیانیان دەزانن و تاكە رێگەی حكومەتیش لە ئێستادا لەناوبردنیانە لەڕێی ژەهرخواردكردنەوە.\nحسێن سەعید، چالاکوانێكی مەدەنییە لە ناوەندی قەزای شنگال بە (کەرکوک ناو)ی وت "هەفتەی رابردوو پۆلیس و شارەوانی دەستیانكرد بە لەناوبردنی لانیكەم 200 سەگی بەرەڵا لەڕێی ژەهرخواردكردنی گۆشت و پێدانیان، بەڵام ئەوە رێگەیەكی خراپە بۆ كەمكردنەوەی ناڕەزایی و مەترسی هاوڵاتیان لە زیادبونی سەگی بەرەڵا لە شنگال و ناحییەكانی دەوروبەری".\nلەناوبردنی سەگەكان، دوای ئەوە هاتووە كە ژمارەیەك لە خەڵكی ناوچەكە لەڕێی سەردانیان بۆ شارەوانی و پۆلیس داوایان لێیانكردووە چارەسەرێك بۆ ئەو سەگانە بدۆزرێتەوە، هەر بەوتەی حسێن سەعید.\nهاوكات سەرچاوەیەکى ئەمنى لە ناوەندى قەزاى شنگال، - رەتیكردەوە ناوی بڵاوبكرێتەوە بەهۆی ئەوەی رێگەپێدانی نییە بۆ لێدوان-، بە (كەركوك ناو)ی وت "سەگەكان لەسەر داواکارى خەڵک و بەهۆی زیادبونى ژمارەیانەوە لەناوبراون، نەك تەنیا شارەوانی و پۆلیس، بەڵكو بڕیارەكە لەلایەن زۆرینەی فەرمانگەكانی شنگال و دەوروبەرییەوە بووە و رەزامەندییان بۆ لەناوبردنیانداوە".\nسەگەكان لەسەر داواکارى خەڵک و بەهۆی زیادبونى ژمارەیانەوە لەناوبراون، نەك تەنیا شارەوانی و پۆلیس، بەڵكو بڕیارەكە لەلایەن زۆرینەی فەرمانگەكانی شنگال و دەوروبەرییەوە بووە و رەزامەندییان بۆ لەناوبردنیانداوە\nلەبارەی ژمارەی سەگەكان، ئەو سەرچاوەیە وتی "200 سەگ لەناوبراون".\nئەمە سێیەم هەنگاوی كوشتنی سەگی بەرەڵایە بە شێوەی كۆمەڵ لە سێ ساڵی رابردودا.\nساڵی 2021 تەنیا لە ناحیەی سنونێ سنوری قەزای شنگال، لەیەك رۆژدا 40 سەگ بەهەمان شێوە لەناوبران، لە 2020یشدا 50 سەگی تر، ئەوەش ناڕەزایی چالاكوانانی مەدەنی ناوچەكەی بەدواداهات.\nخودێدا چوکى، بەڕێوەبەرى ناحیەى سنونێ بە (کەرکوک ناو)ى وت "سەگى بەرەڵا تا بڵێى ژمارەیان زۆر بووە، ساڵی رابردوو ژمارەیەك سەگی بەرەڵامان لەناوبرد، بەڵام روبەڕوی رەخنە بوینەوە، بۆیە ئێمە وەكو ئیدارەی ناحیەكەمان ئەمساڵ هیچ سەگێكی بەرەڵامان لەم ناوچەیە لەناو نەبردووە".\nشنگال/ كانونی دووەمی 2021/ ژمارەیەك سەگی بەرەڵا لە ترافیكێكی ناوەندی ناحیەی سنونێ فۆتۆ: كەركوك ناو\n"داوامان لە دەزگا پەیوەندیدارەکان کردووە كێشەی سەگی بەرەڵا بە رێگەی تر چارەسەر بكەن، بەڵام بێسود بووە"، خودێدا زیاتر وتی "من ناڵێم لەناوبردنیان چارەسەرە، بەڵام خۆ ناکرێت پەلاماری خەڵك بدەن و برینداریان بكەن و ببنە مەترسی بۆ سەر ژیانیان... حکومەت دەتوانێت شوێنێکی تایبەتیان بۆ دروست بكات".\nئەوەش هەمان داواكاریی ئیدارەی خۆجێی ناوچەكەیە بۆ ئیدارەی پارێزگای نەینەوا لە دوو ساڵی رابردودا.\nخەلەف حەیدەر، بەڕێوەبەرى هۆبەى ڤێتەرنەرى لە ناحیەى سنونێ، بە (كەركوك ناو)ی وت "لە پارێزگاى نەینەوا هیچ شوێنێکی تایبەت نییە بۆ بەخێوكردنی سەگی بەرەڵا، ئەوەش کێشەیەکى گەورەیە نەک بۆ قەزاى شنگال بەڵکو بە تەواوى پارێزگاى نەینەوا".\nلە پارێزگاى نەینەوا هیچ شوێنێکی تایبەت نییە بۆ بەخێوكردنی سەگی بەرەڵا، ئەوەش کێشەیەکى گەورەیە\nجەختیشیكردەوە كە لەسەر داواكاریی ئەوان، بەڕێوەبەرایەتی گشتی ڤێتەرنەری نەینەوا، لە ساڵانی رابردودا داوایەكیان ئاراستەی پارێزگاری نەینەوا كردووە، بەڵام هیچ بڕیارێك نەدراوە.\n(كەركوك ناو) لە دوو رۆژی رابردودا لەڕێی تەلەفون و نامەوە، پەیوەندی بە هەردوو جێگری پارێزگاری نەینەواوە كرد، بەڵام بۆ قسەكردن بەردەست نەبون.\nبەپێی ئامارێكی نافەرمی ئیدارەی قەزای شنگال، لە سەروی هەزار سەگی بەرەڵا لەناو شار و شارۆچكەكانی قەزای سنگالدا هەن و لە گەڕەك و كۆڵانەكاندا بڵاوبونەتەوە.\nلە قەزای شنگال و لە دوو ساڵی رابردودا سەگی بەرەڵا لانیكەم 10 كەسیان برینداركردووە، جگە لە زیانگەیاندن بە پەلەوەری هاوڵاتیان لەوانەش مریشك.\nبەرەکات عیسا، فەرمانبەرێكی حكومییە لە شنگال، وتی "منداڵەكانمان دەترسن و ژنان بە تەنیا ناتوانن بچنە دەرەوە، بە تایبەت لە شەواندا".\nوتیشی "زۆرینەی سەگەكان لە گوندەكانەوە دێن، دوای ئەوەی لە چەند ساڵی رابردودا گوندەكان چۆڵبون... ئەگەر حکومەت شوێنێکیان بۆ دروستنەکات، چارەسەر ئەوەیە لەناوببرێن".\nهەروەها خەلەف حەیدەر وتی "من دوو چارەسەرم پێیە، یان دەبێت هەمویان لەناوببرێن، یان شوێنێكی تایبەتیان بۆ دروستبكرێت و لەوێ بەخێوبكرێن".\nبەڵام بەڕای حسێن سەعید، چالاكوانی مەدەنی لە قەزای شنگال، "باشترین چارەسەر ئەوەیە شوێنێكیان بۆ دابینبكرێت و لەوێ كۆبكرێنەوە".


دامەزراوەی ئیتلاعاتی هامبوورگ: ئێران ڕێژەیەکی زۆری هاوڕەگەزخوازانی لە سێدارە داوە\nبە پێی ڕۆژنامەی جێرۆزالم پۆست، لە ڕاپۆڕتێکی ئیتلاعاتی ناوخۆیی ناوچەی هامبوورگ لە وڵاتی ئاڵمان کە ڕۆژی هەینی، ١٦ی جۆزەردان، بڵاوبۆتەوە، هاتووە: کۆماری ئیسلامی ئێران لە ساڵی ٢٠٠٨ی زایینییەوە تا بە ئێستا، ڕێژەیەکی زۆری لە هاوڕەگەزخوازان لە سێدارە داوە.\nبە پێی ڕاپۆڕتی ئەم دامەزراوە ئیتلاعاتییە، ئۆپۆزسیۆنی دژبەری کۆماری ئیسلامی ئێران، کەمینە ئاینییەکان، نەتەوەکانی ئێران و هاوڕەگەزخوازان لە ژێر ئەشکەنجە و توندوتیژی کۆماری ئیسلامی ئێران دان.\nبە پێی بەڵگەی ساڵی ٢٠٠٨ی وێبسایتی ویکیلیکس، کۆماری ئیسلامی ئێران ٤٠٠٠ تا ٦٠٠٠هاوڕەگەزخوازی لە کاتی ئینقلابی ١٣٥٧ەوە لە سێدارەداوە و ئەم ڕاپۆڕتە نوێیەی دامەزراوەی ئیتلاعاتی هامبوورگ ئاماژە بەوە دەکات کە ڕێژەیەکی زۆر لە هاوڕەگەزخوازان بە پێی یاسای کۆماری ئیسلامی لە سێدارە دراون.\nجێزورالم پۆست وەکوو یەکەمین ڕێکخراوی ڕۆژنامەوانی لە مانگی ١ی ٢٠١٩ی زایینی لە دەرەوەی ئێران بلاوی کردەوە کە پیاوێکی تەمەن ٣١ساڵی ئێرانی بە پێی یاسا دژە هاوڕەگەزخوازانەکەی کۆماری ئیسلامی بە تاوانبار ناسرا.\nکەیوان سەمیمی حوکمی ٣ ساڵ زیندانی بەسەردا سەپا\nخۆکوژی سێ ژن لە زیندانی قەرچەکی وەرامین\nئەمریکا خوازیاری کۆدەنگی وڵاتانی ناوچەکە بوو دژ بە هەڵگرتنی گەمارۆی چەک و چۆڵ دژ بە کۆماری ئیسلامی\n٤ چالاکی ژینگە پارێز بە ١٤ ساڵ و ٢ مانگ بەندکران مەحکوم کران


هەجووەكەی شێخ رەزای تاڵەبانی بەمۆدیلی نوێ\nم . توانا\nSaturday, 05.08.2021, 21:56\nحەزرەتی شێخ رەزای تاڵەبانی پێش -120 ساڵ- لەمەوپێش فەرمویەتی:\nسێ ئیسم هەن بێ موسەمما هەروەكو ئاوی بەقا\nتەیری عەنقا، شاری جابوڵقا، پڵاوی خانەقا\nفەلسەفەی پشت ئەم شیعرە هەجوی خانەقاكەی كەركوكە كە پێڵاوەكەی هەروەك تەیری عەنقا و شاری جابوڵقا ناوی هەیە بەڵام وجودی نیە یا وەك خۆشناوان ئەڵێن لۆ فشەی مەجلیسە.!!\nهەجوەكەی شێخ ڕەزا لەم سەردەمەی ئەمڕۆ پڕبەپێستی دەستەی دیراساتا كوردستانییە كە دكتۆر پۆڵای خانەقا وەك هه‌ر سیستمێكی دیكتاتۆر و دژه ئازادی ماوەی سێ خولە بەپلەی وەكیل وەزیر بەبێ هیچ بەرهەم و داهێنان و پرۆژەیەك بەپشتیوانی ڕاستەوخۆی چەند مەسئولێكی باڵای گەندەڵ مەسئولیەتی كە لەساڵی 2008ەوە دامەزراوە.\nئەوەی باسی دەکەم نمونەیەکی بچوكە لە پرۆسەی گەندەڵیەكی زەبەلاحی ئەم هەرێمە. ئەمساڵ لەگەڵ تیمی تایبەت بەچارەسەری وشكەساڵی سەردانس سەنتەرەكەمان كرد شتێكی عەجیبم بینی! لەو حەوشە جوانەی دەستەی دراسات لەجیاتی گوڵ و گوڵزار و درەختی جوان، پڕە لە پەیكەری زەبەلاحی دایناسۆر و ماری كوبڕا و مەیمونی شەمپانزیا و كەنغەر و.... هەمویشی لە باشترین جۆری مس و برۆنز دروست كراوە كە مەسرەفی تێچونیان سەدان ملیۆن دینارە. كەسیش نیە لێ پرسینەوەك بكات بڵێ ئەم دەعبایانە هیچی لەكوردستان نیە چی ئەكەن لەم حەوشەی سەنتەرە ئەكادیمیە؟.\nدوای دانیشتن و پرسیارکردنمان بۆمان دەركەوت ئەو سەنتەرە خاوەنی هیچ سیمینار و پرۆژەیەك نیە بۆ دەیان ئاریشەی وەك وشكەساڵی و بێ كاری و لۆدی ئابوری و داخستنی پەرلەمان و گەندەڵی و قەیرانی معاش و دەیان شۆكیتر كە یەخەی ئەم هەرێمەیان گرتوە. بەڵكو هەمو ئیشوكاری سەرۆكو ستافەكەی قاوە خواردنەوە و كات بەسەربردنە.\nفەرمو ئەوەش وێب سایتەكەی بزانن ئەم سەرۆكە ئەگەر خۆی گەندەڵ نەبێ لەو هەمو كارەسات و دۆخە بێزراوەی هەرێمی كوردستان قسەیەك یا پرۆژەیەكی نەئەبوو؟\nئەگەر شێخ رەزای ڕەحمەتی بمایە لە هەجوەكەیدا پڵاوی خانەقای لە هۆنراوەكەی ئەگۆڕی بە دەستەی بێ دیراساتەكەی دكتۆر پۆڵای خانەقا..!\nبێ دوو دڵی ئەڵێم ئەم سەنتەرانە په‌ڵه‌یه‌كی ره‌شه به ئەكادیمیای كوردیه‌وه و پێویسته كۆتایی بە سەرفكردنی بودجە و موچەی بێ پرۆژە و سەرۆكی داسەپێنراو پێبهینریت\nئەرشیفی (م . توانا)ی نووسەر\nتەماشاكەن لەترسى راپەڕینى حەڤدەى شوباتى ئایندە دەزگا ئەمنیەكانى سلێمانى و بەرپرسەكانى چۆن تۆقاون !!


مێژووی هه‌ولێر | پارێزگای هەولێر - Erbil Governorate\nلەسەردەمی عوسمانلییەكان هەولێر قەزایەك بووە سەر بە لیوای موسڵ، بەڵام دوای نەمانی ئەوان و هاتنی ئینگلیز بۆناوچەكە، ئالوگۆڕ بەسەر شێوەی فەرمانداری دامو دەزگاكان هاتووەو جۆری بەڕێوەبەربردنی نوێ هاتووەتە ئاراوە. دیارە هەولێریش سەردەستەی ئەم گۆڕانكاریانە بوو، لەسەردەمی ئینگلیزەكان (حاكم سیاسی) لەلیواكان كاریان كردووە، یاریدەدەری دادوەری ڕامیاریش واتە (مساعد لحاكم السیاسی) لەقەزایەكان دانیشتوون (دەبلیو- ئار-ئێچ) كەئەفسەرێكی ئینگلیزە، یەكەم یاریدەدەری دادوەری رامیاری بووە لەهەولێر، پاشان كە هەولێر بووەتە پارێزگا هەر بەخۆی بووە بە دادوەری ڕامیاری ئەم شارە، لەپەرتووكی (دوو ساڵ لەكوردستان ) كە بیرەوەرییەكانی خۆیەتی بەمجۆرە باس لەمگۆڕانە دەكات: كاتێ سوپای ئینگلیز عێراق و كوردستانی داگیركرد، لە 27/10/1918 شاری كەركووكی گرت، لەكۆتایی هەمان مانگ(پردێ)شی كۆنتڕۆڵ كرد پاشان لە 30/10/1918 ئاگربەست لەنێوان هاوپەیمانەكان و توركیامۆركرا. بڕیارەكەش لە (31)ی هەمان مانگ كاری پێ دەكرێ، ئەوكاتە (دەبلیۆ- ئار ئێچ) لەمەندەڵی دەبێت فەرمانی ئەوە دەردەچێت بكرێتە یاریدەردەی دادوەری ڕامیاری لەپردێ. ڕۆژی 3/11/1918 دەگاتە پردێ و دەست بەكاری خۆی دەكات. لە 7/11/1918 بروسكەی بۆ دەكرێ بچێتە كەركووك بۆ لای (مێجەر نوئێل) كە دادوەری رامیاری كەركووك وهەڵسوڕێنەری ڕێنمایی سیاسەت دەبێ، لەباشووری كوردستان، بەمەبەستی ئامۆژگاریكردنی دەربارەی ئەو سیاسەتەی كەپەیڕەوی دەكەن، لەمكاتەی لە كەركووك دەبێ بروسكەیەكی پێدەگات بۆ ئەوەی ئەفسەرێكی سیاسی لەگەڵ هێزێكی بچووك ڕەوانەی هەولێر بكەن تا بەگوێرەی بەندەكانی ئاگر بەست هەولێر دەستبەجێ لەتوركەكانی وەربگرن، ئەم كارەی (نوئێل) بە (دەبلیۆ-ئار-ئێچ) دەسپێرێ) و بەمجۆرە نامەیەكی سەرپێی لەفەرماندەری هێزی كەركووك وەردەگرێ و بەرەو هەولێر دەچێت. ڕۆژی 10/11/1918 كاتژمێر(1) ی دوای نیوەڕۆ دەگاتە هەولێر، دوای پێشوازیكردن نیوەڕۆ لای (ئەحمەد ئەفەندی) میوان دەبێ، دوای نانخواردن كاتژمێر (3) ی نیوەڕۆ دەچێتە ئۆردوگای توركەكان لە ڕۆژئاوای هەولێر، نامەكە دەداتە فەرماندەی هێزی توركەكان كەپیاوێكی كورتە باڵای قەفقازی دەبێت ئەمیش دوای خوێندنەوەی نامەكە ڕەزامەندی دەردەبڕی كەوا بەیانی هەولێر جێبێلێ، بەڵام پێشنیاز دەكات كەوا نەخۆشخانەكانیان لەهەولێر بمێننەوە لەوەڵامدا(ئێچ)دەڵێ: "منیش مكوڕ بووم لەسەر ئەوەی كەوا پزیشكێكیان لەگەڵ بەجێ بێڵێ، بەڵام فەرماندە توركەكە ئەمەی رەتكردەوەو بەڵێنی داكەوا نەخۆشەكان لەگەڵ خۆیان بەرن" پاشان دەركەوت كەوا هەموویان بەسەر ماڵە هەولێرییەكانی دابەش كردبوو ئینجا (ئێچ) دەڵێ: ئەفسەرێكی توركم لەگەڵ خۆدا هێنا بۆئەوەی كۆگاكانم تەسلیم بكات"، لەپاشان ئێوارە لەدیوەخانی ئەحمەد ئەفەندی میوان دەبێتەوە وبەیانی دەچێت فەرماندە توركەكە بەڕی دەكات و دوایی چاوی بەپیاو ماقوڵ و ڕیش سپییەكانی هەولێر دەكەوێت و دەربارەی بارودۆخەكە قسەیان بۆ دەكات، لەم ماوەیەدا كە (ئێچ) لە هەولێر دەبێت. بروسكەیەك دەكرێ كەوا (نەقیب موری) لە هەولێر دامەزراوە و پێویستە (ئێچ) بگەڕێتەوە بۆ پردێ بەم پێیە ڕۆژی (13/11/1918 ) نەقیب (موری) دەگاتە هەولێرو (ئێچ) جڵەوی كاروباری دەداتە دەست و بەجۆی دەگەڕێتەوە پردێ. لە ڕۆژی (15/2/1918) جڵەوی كاروباری ئەم ناوچەیە بەڕێوەدەبات، پاشان مۆڵەت وەردەگرێ و دەچێتەوە لەندەن، تا لەڕۆژی (30/6/1919)لەڕێگای حەلەب دەگاتەوە موسڵ لەوێ یەكسەر فەرمانی پێدەدەن بگەڕێتەوە هەولێر بۆ ئەوەی پلەی یاریدەدەری لەدادوەری رامیاری لە (مۆر) وەربگرێتەوە. لە رۆژی 3/7/1919 دەگاتەوە هەولێر و دەست بەئیشوكاری خۆی دەكات، لەم ماوەیەدا چەندین پێشنیازدەكرێ بۆ ئەوەی هەولێر بكرێتە پارێزگایەكی سەربەخۆی جیاواز لەموسڵ، كە قەزای كۆیە( تا ئەو وەختە سەر بە سڵێمانی بوو) لەگەڵ رەواندز بگرێتە خۆ، دیارە ئەم جۆرە پێكهاتەش سوودی زۆر بووە، چونكە تاكە ڕێگایەكی لەبارو گونجاو بڕوات بۆ رەواندز بەهەولێر تێدەپەڕێ، كۆیەش ئاسانتر دەیتوانی پەیوەندی بە هەولێرەوە بكات وەك سلێمانی (دەبلیو-ئار-ئێچ) دەڵێ: " لەڕۆژی 29/10/1919 لەگەڵ (ئەحمەد ئەفەندی) سەرۆكی شارەوانی هەولێر بەشەمەندەفەر لەڕێگای شەڕگاتەوە چووین بۆبەغداد بۆ ئەوەی لەگەڵ(عەقید ویلسون)، دادوەری گشتی مەلەكی لەعێراق گفتوگۆلەسەر ئەم پێشنیارانە بكەین و بگەینە بڕیارێك. ئینجا گووتی:" ویلسون گێولی مەیلی لەوەرگرتنی پڕۆژە نوێكە نەبوو بەر بەوەرگرتنیشی تا دەرفەتی بۆ بڕەخسێ سەردانی (مستەربل) بكات لەهەولێر و ئامۆژگارییەكانی پێشكەش بكات". هەروەها دەڵێ:" چوار پێنج رۆژ لە بەغدا ماینەوە لە ئێوەرەی ڕۆژی (31/11/919) یەك دووكاتژمێرپێش ئەوەی بگەڕێمەوە، عەقید ویلسون جیایكردمەوە پێی ڕاگەیاندنم كەوا بارەگای گشتی هەواڵێكی پێگەیشتووە كەوا (مستەر بل) دادوەری رامیاری موسڵ لەگەڵ نەقیب( كی. سكوت) یاریدەدەری دادوەری رامیاری لە ئاكرێ هەردووكیان لە( بیرە كەپرا) لە ناوچەی زێبارەتی كوژراون" بەمجۆرە دەڵێ:" بەدڵێكی پڕ لەژان و كەسەرەوە ئەم رووداوە چاوەڕوان نەكراوەمان پێگەیشت". لەپاشان دەڵێ:" لەرۆژی (4/1/11919) گەیشتمەوە هەولێر، ئەم رووداوە لەناو خەڵك بڵاونەبووبۆوە، پاش چەند رۆژێك نەبێ نەكەوتنە سەرزاری خەڵكی شار. رۆژی (5/11/1919) بروسكەیەكم پێگەیشت كە بەدادوەری رامیاری پارێزگای نوێی هەولێر دامەزراوم كە لەڕۆژی (1/1/11919) بڕیاری بوونی بەپارێزگا دەرچوو بوو" . بەم پێیە هەولێر لەو ڕۆژەوە بووە بە پارێزگا واتە رۆژی (1/11/1919) بەگوێرەی ئەم قسانەش بێ (دەبلیۆ-ئار-ئێچ) یەكەم پارێزگاری هەولێر بووە لەپاش نەمانی دەسەڵاتی عوسمانلییەكان، بەڵام دووای پێكەوەنانی دەوڵەتی عێراق و لكاندنی كوردستان بەعێراقەوە، ئەم جۆرە پلەو پایانە دەدرانەوە خەڵكی وڵاتەكە، ئەوەندەی من ئاگاداریم.\nئامادەكردنی : ئەحمەد حەیران


زەواجی فاشیزمی سەوز و سپیی بۆ داغانکردن ئێمە.. ئاسۆ جەوهەر – Dengekan\nbyDenegkan\tMarch 14, 2021\tGeneral, Opinion\nئەگەر بە پێوانەکانی ئەنثرۆپۆلۆژیای سیاسیی-بێت، لە هیچ جیۆگرافیا و سەردەمێکی مێژووییدا سیستمێکی سیاسیی و رێکخراوی سیاسیی وەک ئەمانەی هەرێمی کوردایەتیی نادۆزینەوە، هەتا بەراوردیی بکەین یان بیچوێنین بەم چەتەگەرییە سیاسییەی کوردستان-عێراق.\nخوێندنەوەیەکی خێرای ئەنثرۆپۆلۆژیی بۆ ساڵانی دەیەی هەشتا و دەیەی نەوەتی صەدەی بیست-ی هەولێر، باڵەکایەتیی، دهۆک و بادینان بە گشتیی بکەین ئەوا ئەوکات لە رووی ئەنثرۆپۆلۆژیای سیاسیی، ئەنثرۆپۆلۆژیای کولتووریی و ئەنثرۆپۆلۆژیای کۆمەڵایەتیی-ەوە بەراورد بکەین بە ئێستا جەریئتر و لە پێشتر بوون. هۆکاری ئەو گەشەکردنەیش ئەوە بوو کە ئەو کات میللیگەرایی سەرەتایی – کوردایەتیی دانیشتوانەکەی کفت نەکرد بوو، بەڵام ئێستا پاشەکشەیەکی گەورەی کردوە! ئەو ناوچانە بەراورد بە سلێمانیی، کەرکوک و گەرمیان و پشدەر و بتوێن ئەو سەردەمە کەمتر لە نێو هاژوهوژی ناسیۆنالیزمی کوردییدا بوون و دەسکەنە و زگەڕۆ(سکەڕۆ)ییان بۆ بزوتنەوە چەکدارییەکانی ئەیلول و گوڵان و “شۆڕشی نوێ” ناکرد.\nهۆکاری ئەم پاشەکشەیەش بۆ ئەوە دەگەڕێتەوە، لە نەوەتەکانی صەدەیە رابردو و سەرەتای صەدەیە بارزانییەکان-پارتیی و فاشیزمی سوننیی متوربەکراوی پارتیی، صەدان کردەی تیرۆری سیاسیی و فیزیکییان دژ بەو بزاڤە کۆمەڵایەتیی و سیاسییەنە ئەنجامدا.\nئەمەیش وەک کولتووری تۆقاندن! بە دەستی پارتیی لەو جیۆگرافیایەدا جێکەوت بوو، رێگەی لە پرۆسەی گەشەپێدانی سیاسیی ئەو ناوچە گرت.\nتەخوین کردن، سزادان، زییندانیی کردن، تیرۆرکردن! دیاردەیەکی نوێ نییە لە مێژووی بزوتنەوەی کوردایەتیی دا، بەڵکو ئەمە کولتووری ناسیۆنالیزمی کوردیی بووە، بە درێژای ٨٠ ساڵ بۆ سزادانی نەیارە سیاسییەکانی؛ هەمیشە رەخنەگران و پلوالیزمی سیاسیی نێو بزوتنەوەی رزگارییخوازیی کوردستان، کوردایەتیی تەشقەڵەی پێکردوە و کردویەتییە قۆچی قوربانیی بۆ عەمالەتە ئیقلیمیی و نێودەوڵەتییەکان.\nئەو ژینگە کۆمەڵایەتیی و دەرووونییەی کەسایەتیی کوردایەتیی تێدا پێگەیەندراوە، هۆکاری سەرەکیی بووە بۆ ئەوەی کەسایەتیی سۆسیۆپاتی کوردایەتیی تێدا چێ ببێت، بۆیە هەمییشە پێشلی هەموو مافەکانی مرۆڤی کۆمەڵگەکەی کردوە و تەنانەت دۆزی کوردی بە ئایدیۆلۆژیای ناسیۆنالیزم لە هەڵەت-ەتە ترسناکەکاندا رەتاندوە.\nکوردایەتیی لە روانگەی ئەنثرۆپۆلۆژیا=ئەنترۆپۆلۆژیا=مرۆڤناسیی-سیاسییەوە ئەگەر تەتەڵەی بکەین، ئەوا لە نێو هیچ رێکخرواێکی سیاسییدا هاوشێوەکەی نادۆزیتەوە بەراوردی بکەیت کە چەندە کولتووری شکاندنەوە و تێکشکاندن و لاقەکردنی مرۆڤی کردوە؟! لە نێو قەڵەمڕەویی فاشیی تریین رژێمی ناوچەکەدا کە فاشیزمی سەوزە -موتوربەی ناسیۆنالیزمی تورکیی و ئیسلامیی سوننیی-ە نەیارە سیاسییەکانی و ئەندام پارلمان بە شێوەی چەتەیی و سەرسەرییانە لەلایەن بەڵتەچییەکانییەوە خەڵتانی خوێناکرێت!\nئەوەی دەردەکەوێت، لە کایەی سیاسییدا بەشێک لە هێزە سیاسییەکانی هەرێمی کوردایەتیی وەک مەحمود بەرزنجیی بە بیانووی فاشزمی سوننیی و نەقشبەندیی و بازرگانیی چەتەیی، رەدوی فاشیزمی ئاکەپە کەوتوون و لە پراکتیکی سیاسییدا لە تورکیاوە بۆ باکووری سوریا و باکووری عێراق فاشیزمی سەوزی سوننیی تورکیی و فاشیزمی سپیی کوردایەتیی زەواجیان کردوە بۆ چەوساندنەوە و کوشتاری گەلانی تورک و کورد و عەرەب و پێکهاتەکانی تر.\nفاشیزمی ئاکەپە لە کایەی نێوخۆیی، ناوچەیی و نێودەوڵەتییدا گورزێکی گەورەی سیاسیی، دیپلۆماسیی و ئابووریی و عەسکەریی بەرکەوتووە و کوردایەتییەکەی بارزانییش دەیەوێت ریسواییە ناوخۆییەکەی باشارێتەوە و دێن بۆ بزر(ون)کردنی ئەو شکستانە، بە تیریێک دوو نیشان دەپێکن! لە ئەنادۆڵ ناسیۆنالیزمی تورکیی و لە کوردستان ناسیۆنالیزمی کوردیی پێکدا هەڵدەپژێنن.\nPrevious هاوڵاتیانی كوردستان شه‌ریان ناوێت.. ئه‌حمه‌د ره‌جه‌ب\nNext له‌نێوان نه‌خشه‌ی كوردستان و نه‌خشه‌ی میساقی میللیدا.. ڕه‌سوڵ بۆسكێنی


وتەبێژى وەزارەتى خوێندنى باڵا و توێژینەوەى زانستى رایگەیاند، لەپێناو پێدانى دەرفەتى زیاتر بە دەرچووانى دوانزەى ئامادەیى بۆ ئەوانەى تا ئێستا فۆڕمى زانکۆلاینیان پڕنەکردووەتەوە یان تەواویان نەکردوە، "بڕیاردرا ماوەى زانکۆلاین 24 کاتژمێری دیکە واتە تا کاتژمێر 12ی شەوى ڕۆژى سێشەممە رێکەوتى 20ی تشرینی یەکەمی 2020 بۆ دەرچوانى قۆناغى دوانزەى ئاماەیی درێژ بکرێتەوە."\nعەباس ئەکرەم، وتەبێژى وەزارەتەکە (19ی تشرینی یەکەمی 2020) لە ڕاگەیەنراوێکدا وتی، "لەپێناو بەرژەوەندى گشتى و پێدانى دەرفەتى زیاتر بە دەرچوان، کە بەهەر هۆکاربێت نەیانتوانیوە فۆرمى زانکۆلاین پڕبکەنەوە، لە ئێستادا دەتوانن سوودمەندبن لەم دەرفەتەو فۆرمى زانکۆلاین تەواوبکەن."\nعەباس ئەکرەم ڕاشیگەیاند، "ئەمە دواین دەرفەتەو چیتر ماوەى زانکۆلاین درێژناکرێتەوە، هەر بۆیە داوا لە دەرچوانى قۆناغى دوانزەى ئامادەیی دەکەین، کە تا ئێستا فۆڕمى (زانکۆلاین) یان پڕنەکردۆتەوە، پێویستە لەماوەى ئەو 24سەعاتەدا پەلەبکەن و تەواوى هەوڵەکانیان بخەنە گەڕ بۆ پڕکردنەوەو تەواوکردنى فۆرمى زانکۆلاین."


Home›هەواڵ›کوردستان›بەشێک لە مامۆستایانی زانکۆی چەرموو: حکومەت دەیەوێت بە یاسا قوتی مووچەخۆران ببڕێت\nبەشێک لە مامۆستایان و فەرمانبەرانی زانکۆی چەرموو رایدەگەیەنن: حکومەتى هەرێم لە رێگەى جێبەجێکردنى یاساى چاکسازییەوە دەیەوێت بەڕێژەیەکى زۆر دەستکاریی مووچەى مووچەخۆرانى خوێندنى باڵا بکات و قوتی مووچەخۆریی راستەقینە ببڕێت.\nئەو مامۆستا و فەرمانبەرانەی زانکۆی چەرموو، ئەمڕۆ هەینی، لە یاداشتێکیاندا کە ئاراستەی ئارام محەمەد وەزیری خوێندنی باڵایان کردووە رایانگەیاندووە: “بەپێی ئەو زانیارییانەی بە ئێمە گەیشتووە و لێرە و لەوێ قسەى نێو تۆڕەکۆمەڵایەتییەکان و دانیشتنە تایبەتییەکانە، ئەوەیە کە حکومەتى هەرێم لە ڕێگەى جێبەجێکردنى یاساى چاکسازییەوە، دەیەوێت بە ڕێژەیەکى زۆر دەستکاریی موچەى مووچەخۆرانى وەزارەتى خوێندنى باڵا بکات، بەوەى بە نیازن سەرجەم دەرماڵە ناجێگیرەکان، جگە لە (موچەى بنەڕەتیی و دەرماڵەى بڕوانامە و ژن و منداڵ) بیبڕن، کە ئەمە ڕاستەخۆ پەیوەستە بە ژیان و گوزەرانى مامۆستایان و موچەخۆرانى وەزارەتى خوێندنى باڵاوە”.\nئاماژەیان بەوەشکردووە، “ئێمە لە وەزارەتى خوێندنى باڵا پێمانوابوو، بڕیارى چاکسازییکردن لە کابینەى نۆیەمى حکومەت و دەرچوواندنى یاسای چاکسازیی لە پەرلەمانى کوردستان، جیاکردنەوەى موچەخۆرى ڕاستەقینە و ماندووە لە موچەخۆرى بندیوار و حیزبیی و خزمەتکاری بەرپرسە گەندەڵەکان، بەڵام بەداخەوە ئەوەى لەم بارودۆخە دەخوێنرێتەوە و هەندێک زانیاریی کە بڵاودەکرێتەوە پێچەوانەى ئەم ئومێدەى ئێمەى مامۆستایان و موچەخۆرانە”.\nباس لەوەشکراوە، “حکومەت دەیەوێت، ئەمجارەیان بەیاسا قوت و ژیانى موچەخۆریی فیعلی و ڕاستەقینە ببڕێت و گیرفانى موچەخۆریی بندیوار و حیزبیی زیاتر پێ پڕبکات، کە ئەمە ئەوپەڕى نادادیی و ستەمە”.\nئەوەش خراوەتەڕوو، “ئێمە لەگەڵ چاکسازییدان، بەڵام چاکسازییەک خزمەت بە ڕەوشی ئابوریی و ئیداریی و دارایی حکومەت بکات، چاکسازییەک لانى کەمى عەدالەت و دادى کۆمەڵایەتى بێنێتەدى”.\nلە کۆتایی یاداشتەکەدا ئەوە خراوەتەڕوو، “بەپێى زانیارییەکانى ئێمە، بڕى ئەو پارەیەى، کە مانگانە بۆ وەزارەتى خوێندنى باڵا پێویستە بریتییە لە 16 شازدە ملیارد دینار، کە ئەمە چارەکێکى ئەو پارەیە نییە، کە بۆ وەزارەتە ئەمنییەکان یاخود بندیوارە حیزبییەکان خەرجدەکرێت”.\nڕۆژی 16ی کانوونی دووەمی ئەمساڵ، لە دانیشتنێکی پەرلەمانی کوردستاندا به ده‌نگی 89 پەرلەمانتار یاسای چاكسازی له‌خانه‌نشینی موچه و ده‌رماڵه و به‌خشین و ئیمتیازاته‌كانی تر پەسەندکرا و لە 20ی هەمان مانگیشدا ڕەوانەی سەرۆکایەتی هەرێم کرا.


یەکەمین هەوارگەی گه‌شتیاری ناوچه‌یی کوردستان لە مەریوان کرایەوە - Mehr News Agency\nAP ١٣٩٧ Aban ١ ٠٨:١١\nNews Code 22578\nبە ڕاپۆرتی ئاژانسی هەواڵی مێهر بە گێڕانەوە لە پەیوەندییە گشتییەکانی میراتی فەرهەنگی، گەشتیاری و پیشەگەلی دەستی پاریزگای کوردستان، موحسن عەلەوی ڕایگەیاند: جێبەجێ کردنی پڕۆژەگەلێکی لەو چەشنە دەبێتە هۆی گەشەی پاوەجێی گەشتیاریی گوندی و دینامیزم، ڕەخسانی هەلی کار و گەشەی فەرهەنگی و ئابووری لەو ناوچانە.\nڕاشیگەیاند: ئەو یانەیە پێکهاتووە لە ١٠ یەکەی جودا، ڕیستۆران و یەکەی ناوچەگەردی کە لە زەوییەک بە ڕووبەری یەک دۆنم لە لایەن کارڕەخسێنەرانی مەریوانی بە گۆژمەیەکی زیاتر لە ٤٠ ملیارد ڕیاڵ دروست کراوە.\nناوبراو بە ئاماژە بەوەی کە ئەو ناوەندە دەفرایەتیی جێگرکردنی ١٥٠ گەشتیار لە خۆ دەگرێت، وتی: ئیدارەی گشتیی میراتی فەرهەنگتی، گەشتیاری و پیشەگەلی دەستی پاریزگای کوردستان ئامادەیی پێویستی هەیە بۆ پێدانی وامی سوودی کەم بە کارڕەسێنەران لە بواری چێکردنی ناوەندەکانی ناوچەگەردی لە پارێزگادا.\nبەڕێوەبەری گشتیی میراتی فەرهەنگی، گەشتیاری و پیشگەلی دەستیی پارێزگای کوردستان وتیشی: گوندی گەشتیاریی دەرەتفێیەکێکە لە ٧ گوندی ئامانجی گەشتیاری لە پەراوێزی دەریاچەی زرێوار کە لە ١٤ کیلۆمەتریی شاری مەریوان هەڵکەوتووە.


لە هەواڵێكی ماڵپەڕی "uk.style"، ئەو کەسانەی نانی بەیانی ناخۆن بەسەر دوو جۆردا دابەشدەبن وەکو ئەوانەی نانی بەیانی هەرگیز ناخۆن یاخود ئەو کەسانەی بە شێوەیەکی هەڕەمەکی و خۆراکی ناتەندروست نانی بەیانی دەخۆن.\nلە توێژینەوەیەکی سەنتەری کۆمەڵی دڵ لە ئەمریکا ئاماژە بەوە کراوە، ئەو کەسانەی نانی بەیانی دەخۆن بە شێوەیەکی کەمتر توشی جەڵتەی دڵ و بەرزی پەستانی خوێن لەگەڵ بەرزی ڕێژەی شەکر لە خویندا دەبن.\nهەروەها توێژینەوەکە لەسەر ١٧ کەسی گەنج ئەنجامدراو کران بە دوو بەشەوە کە هەندێکیان نانی ئێوارانیان نەدەخوارد و نانی بەیانیان دەخوارد، بەڵام کۆمەڵەکەی دیکە بە پێچەوانەوە بوون، چاودێری کران بۆ ماوەیەکی دیاریکراو.\nلە ئەنجامدا دەرکەوت ئەو کەسانەی نانی ئێوارەیان دەخوارد و نانی بەیانیان نەدەخوارد زیاتر کێشیان زیادی دەکرد و توشی نەخۆشی دەبوون، بەڵام کۆمەڵەکەی دیکە هیچ زیادبوونێک لە کێشی جەستەیان بەدی نەکرا و گۆڕانکاری بەسەردا نەدەهات و تەندروست بوون.\nهەروەها ئاماژەی بەوەش داوە، ئەو کەسانەی نانی ئێوارە ناخۆن بەمەبەستی کێشدابەزاندن زیاتر کاریگەری دەبێت لەسەر توانەوەی ڕێژەیەکی زۆرتر لە کالۆری.\nلە هەمان کاتدا خواردنی نانی بەیانی هۆکارە بۆ بەهێزبوونی مێشکی مرۆڤ و بەتایبەتی ئەو کەسانەی کاردەکەن باشترە بەیانیان نان بخۆن تاکو بتوانن بە باشی کارەکان بکەن و ماندوو نەبن.


ئه‌زهه‌ر لێپێچینه‌وه له‌گه‌ڵ خاوه‌نی فه‌توای "سێكسی ماڵئاوایی" ده‌كات\nزانكۆی ئه‌زهه‌ری میسر، خاوه‌نی فه‌توای "سێكسی كۆتایی" بۆ لێكۆڵینه‌وه داواكردووه، لێكۆڵینه‌وه‌كه‌ش تایبه‌ته به دوایین فه‌توای ئه‌و مامۆستایه.\nدكتۆر ئه‌حمه‌د حوسنی، جێگری سه‌رۆكی زانكۆی ئه‌زهه‌ر رایگه‌یاند، زانكۆی ئه‌زهه‌ر، سه‌بری عه‌بدولڕه‌ئووفی بۆ لێكۆڵینه‌وه بانگهێشتكردووه، كه مامۆستای فیقهی به‌راورده له زانكۆكه، كه له فه‌توایه‌كدا، رێگه‌ی به پیاوداوه سێكس له‌گه‌ڵ هاوسه‌ره مردووه‌كه‌ی بكات و فه‌تواكه‌شی به "سێكسی ماڵئاوایی" وه‌سفكردووه.\nجێگیری سه‌رۆكی زانكۆی ئه‌زهه‌ر راشیگه‌یاند، ده‌یانه‌وێت بزانن ئه‌و مامۆستایه‌ی زانكۆكه پشتی به كام به‌ڵگه به‌ستووه بۆ ئه‌و فه‌توایه، كه مشتومڕێكی زۆری درووستكردووه.\nلای خۆیه‌وه، سه‌بری عه‌بدولڕه‌ئووف، خاوه‌نی فه‌تواكه به وێبسایتی "یوم السابع"ی راگه‌یاندووه، له شه‌ریعه‌تدا رێگه به پیاودراوه، دوای مردنی هاوسه‌ره‌كه‌ی، جه‌سته‌ی هاوسه‌ره‌كه‌ی بشتوات، واتا رێگه‌ی پێدراوه ده‌ستی لێبدات، كه‌واته ئاساییه ده‌ست له جه‌سته‌ی هاوسه‌ره‌كه‌ی بدات دوای مردنی، به‌ڵام له رووی كۆمه‌ڵایه‌تییه‌وه كارێكی شیاو نییه.\nسه‌بری روونیشی ده‌كاته‌وه، هیچ پیاوێك سێكس له‌گه‌ڵ هاوسه‌ره مردووه‌كه‌ی ناكات، مه‌گه‌ر له حاڵه‌تی ده‌گمه‌ندا نه‌بێت، كه به "سێكسی ماڵئاوایی" ناوی بردووه، هاوكات راشیده‌گه‌یه‌نێت، هه‌رچه‌نده ئه‌و كاره ره‌نگه ببێته هیۆ گواستنه‌وه‌ی نه‌خۆشی، به‌ڵام به هیچ جۆرێك پێچه‌وانه‌ی شه‌رع نییه و حه‌ڵاڵه، به‌ڵام كارێكی نامۆیه و مرۆڤایه‌تی پێیڕانه‌هاتووه.\n01 ئه‌م 10 وڵاته ره‌گه‌زنامه ده‌فرۆشن و نرخه‌كانیان بزانه\n02 ماوەی مانەوەی نیکۆتین لەناو لەشی مرۆڤ ئاشکرا دەکرێت\n03 لە پارێزگایەكی عێراق فرۆشتنی مادە كحولییەكان قەدەخە دەكرێت\n04 شاجوان له سێداره ده‌درێ\n05 لە سلێمانی جلوبەرگ نمایش دەكرێت\n06 دواین ئەندامی خێڵێکی لەناوچووی ئەمازۆن دەردەکەوێتەوە\n02 به ڤيديۆ.. ئاگرگرتن و تێكشكانى فڕۆكه‌يه‌ك له رێى مۆبايلى سه‌رنشينێكه‌وه ببينه\n05 ئه‌م 10 وڵاته ره‌گه‌زنامه ده‌فرۆشن و نرخه‌كانیان بزانه\n06 به‌ڤیدیۆ.. جگه‌ره‌یه‌كی داگیرساند ئاگر له هه‌موو جه‌سته‌ی به‌ربوو


كۆمیسیۆن : کاندیدی کشاوە ناتوانێت جارێکی دیکە خۆی کاندید بکاتەوە\n20/6/2021 - 12:22\nکۆمیسیۆنی باڵای سەربەخۆی ھەڵبژاردنەکان لە عێراق رایگەیاند کە ماوەی تۆمارکردنی ھاوپەیمانیی و کاندیدان بۆ ھەڵبژاردنەکانی پێشوەختە، درێژ ناکرێتەوە ئاماژە بەوەیش دەکات کە ھەر کاندیدێکی کشاوە ناتوانێت جارێکی دیکە خۆی کاندید بکاتەوە.\nکۆمیسیۆنی باڵای سەربەخۆی ھەڵبژاردنەکان لە راگەیەنراوێکدا ئاماژەی بەوەداوە کە لە چوارچێوەی ئامادەکارییەکان بۆ ئەنجامدانی ھەڵبژاردنەکانی پێشوەختە کە چاوەڕوان دەکرێت لە 10ی مانگی تشرینی یەکەمی داھاتوو بەڕێوەبچێت، `ناوەند و بنکەکانی دەنگدان دیاریکراون و ھاتووە:\n"دوای کۆتاییھاتنی ماوەی نوێکردنەوەی تۆماری دەنگدەران بە سیستمی بایۆمەتری لە 15ی مانگی نیسانی رابردوودا، ھەشت ھەزار و 273 ناوەند و 55 ھەزار و 41 بنکەی دەنگدان بۆ ھەڵبژاردنەکانی پێشوەختە پشت بە ستن بە فۆرمی خۆراک و شوێنی نیشتەجێبوونی دەنگدەر دیاریکراون و لەلایەن ئەنجوومەنی کۆمسیارانەوە پەسەندکراون و لە ھەر بنکەیەکدا، 405 دەنگدەر دەتوانن دەنگ بدەن".\nباس لەوەشکراوە کە ماوەی تۆمارکردنی ھاوپەیمانیی و کاندیدان بۆ ھەڵبژاردنەکانی پێشوەختە، درێژ ناکرێتەوە کە لە یەکی ئایاری داھاتوودا، کۆتایی ھاتووە و ئەوەیش خراوەتەڕوو کە ھەر کاندیدێکی کشاوە ناتوانێت جارێکی دیکە خۆی کاندید بکاتەوە، چونکە کشانەوەکەی یەکلاییکراوەتەوە.\nلە کۆتایی راگەیەنراوەکەدا ھاتووە "کۆمیسیۆنی باڵای سەربەخۆی ھەڵبژاردنەکان، رێوشوێنی یاسایی بەرامبەر ئەو کەسانە دەگرێتەبەر کە ھەوڵ دەدەن پرۆپاگەندە بڵاوبکەنەوە بەئامانجی ئەوەی دەنگدەران متمانەیان بە پڕۆسەی ھەڵبژاردنەکان نەمێنێت و بەشداری لە پڕۆسەکەدا، نەکەن".\nچاوەڕوان دەکرێت ھەڵبژاردنەکانی پێشوەختە لە عێراق لە 10ی مانگی تشرینی یەکەمی ئەمساڵ ئەنجام بدرێت کە تیایدا 25 ملیۆن و 139 ھەزار و 375 دەنگدەر مافی بەشدارییکردنیان لە پڕۆسەکەدا ھەیە.\nلە 48 کاتژمێری رابردوودا 13 تاوەری کارەبا لە عێراق تەقێنراونەتەوە\nئەیاد عەللاوی داوا لە ئەمریکا و ئێران ده‌كات شەڕی خۆیان لە عێراق دوور بخەنەوە\nله عێراق زیاتر له 12 هه‌زار كه‌س تووشی كۆرۆنا بوون


ئەنگوستیلەی زیرەک بە توانایی ناسینی تووشبووی کۆرۆنا - Mehr News Agency\nAP ١٣٩٩ جۆزەردان ١٥ ١٢:٠٨\nNews Code 32662\nلە داهێنانی توێژەرێکی ئێرانی؛\nئەنگوستیلەی زیرەک بە توانایی ناسینی تووشبووی کۆرۆنا\nمۆدێلێک لە ئەنگوستیلەی زیرەک بەرهەم هاتووە کە دەتوانێ هێماکانی تووشبوون بە ڤایرۆسی کۆرۆنا لە ماوەی ٣ رۆژ زووتر و بە وردبینیی لە سەدا ٩٠ پێشبینی بکات.\nبە ڕاپۆرتی ئاژانسی هەواڵی مێهر بە گێرانەوە لە ئەنگجێت، عەلی ڕەزایی بەڕیوەبەری باڵای ئەنستیتۆی نۆرۆساینس ڕاکفلێر (RNI) بە هاوکاری توێژەرانی ئەو ڕێکخراوە و زانکۆی پزیشکی WVU جۆرە ئەنگوستیلەیەکی زیرەک بە ناوی ئوورا (Oura)یان بەرهەم هێناوە کە توانای پێشبینیی تووشبوونی خاوەنەکەی بە ڤایرۆسی کۆرۆنای هەیە\nبە گوێرەی پلاتفۆرمی دیجیتاڵی ئەو توێژینەوەیە، ئەنگوستیلەی زیرەکی بەرهەم هاتوو لە رێگەی سیستەمێکی دەمارناسی و لێکدانەوەی ئاستی دڵەراوکە، توانای حافیزە و هێماگەلی دیکەی بایۆلۆژیکی وەک یاوی لەش، کوتەی دڵ، ئاستی هەناسەبڕکێ و نمانەی خەوی کاربەر، دەتوانێ دەرکەوتەکانی ڤایرۆسی کۆرۆنا بە وردبینیی لە سەدا ٩٠ و سێ رۆژ زووتر پێشبینی بکات.\nئەو پلاتفۆرمە تا ئێستا لە سەر ٦٠٠ کەس لە کادێری دەرمان تاقی کراوەتەوە و RNI خەریکی هاوکاری کردن لە گەڵ هاوبەشە جۆراوجۆرەکانی وەک زانکۆی تۆماس جێفێرسۆن و ڤێندێربیڵتە بۆ ئەوەی لە پلاتفۆرمەکەی لە سەر ١٠ هەزار کەس تاقی بکاتەوە.